title: 2006/35/ΕΚ: Απόφαση του Συμβουλίου, της  23ης Ιανουαρίου 2006 , για τις αρχές, τις προτεραιότητες και τις προϋποθέσεις που περιλαμβάνονται στην εταιρική σχέση για την προσχώρηση με την Τουρκία

text:
               26.1.2006

               EL

               Επίσημη Εφημερίδα της Ευρωπαϊκής Ένωσης

               L 22/34

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 23ης Ιανουαρίου 2006
   για τις αρχές, τις προτεραιότητες και τις προϋποθέσεις που περιλαμβάνονται στην εταιρική σχέση για την προσχώρηση με την Τουρκία
   (2006/35/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 390/2001, της 26ης Φεβρουαρίου 2001, σχετικά με τη βοήθεια στην Τουρκία στο πλαίσιο της προενταξιακής στρατηγικής, ιδίως για τη θέσπιση εταιρικής σχέσης προσχώρησης (1), και ιδίως το άρθρο 2,
   την πρόταση της Επιτροπής,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 390/2001 προβλέπει ότι το Συμβούλιο αποφασίζει, με ειδική πλειοψηφία και μετά από πρόταση της Επιτροπής, τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση προσχώρησης, όπως θα υποβληθεί στην Τουρκία, καθώς και τις σημαντικότερες προσαρμογές της.

               (2)

               Επ’ αυτής της βάσεως, το Συμβούλιο ενέκρινε το 2001 και το 2003 εταιρική σχέση για την προσχώρηση με την Τουρκία (2).

               (3)

               Στη σύσταση της Επιτροπής του 2004 για την Τουρκία τονίζεται ότι η Ευρωπαϊκή Ένωση θα πρέπει να συνεχίσει να παρακολουθεί στενά τη διαδικασία και ότι θα πρέπει εντός του 2005 να προτείνει αναθεωρημένη εταιρική σχέση για την προσχώρηση.

               (4)

               Τον Δεκέμβριο 2004, το Ευρωπαϊκό Συμβούλιο ανέφερε στα συμπεράσματά του ότι η Ευρωπαϊκή Ένωση θα συνεχίσει να παρακολουθεί στενά την πρόοδο των πολιτικών μεταρρυθμίσεων βάσει εταιρικής σχέσης για την προσχώρηση, η οποία θα καθορίζει τις προτεραιότητες της διαδικασίας μεταρρυθμίσεων.

               (5)

               Στις 3 Οκτωβρίου 2005, τα κράτη μέλη άρχισαν διαπραγματεύσεις με την Τουρκία για την προσχώρησή της στην Ευρωπαϊκή Ένωση. Η έκβαση των διαπραγματεύσεων θα εξαρτηθεί από την πρόοδο που θα σημειώσει η Τουρκία όσον αφορά την προετοιμασία της για την προσχώρηση, η οποία θα μετράται, μεταξύ άλλων, σε σχέση με την εφαρμογή της εταιρικής σχέσης προσχώρησης, όπως αυτή αναθεωρείται τακτικά.

               (6)

               Για να προετοιμαστεί για την προσχώρηση, η Τουρκία αναμένεται ότι θα εκπονήσει σχέδιο συνοδευόμενο από χρονοδιάγραμμα και ειδικά μέτρα για την τήρηση των προτεραιοτήτων που θέτει η παρούσα εταιρική σχέση για την προσχώρηση,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι αρχές, οι προτεραιότητες, οι ενδιάμεσοι στόχοι και οι προϋποθέσεις της εταιρικής σχέσης για την προσχώρηση της Τουρκίας καθορίζονται στο συνημμένο παράρτημα, το οποίο αποτελεί συστατικό μέρος της παρούσας απόφασης.
   Άρθρο 2
   Η εφαρμογή της εταιρικής σχέσης για την προσχώρηση εξετάζεται και παρακολουθείται στο πλαίσιο των οργάνων που θεσπίζονται με τη συμφωνία σύνδεσης, καθώς και των αρμόδιων επιτροπών του Συμβουλίου βάσει των ετήσιων εκθέσεων της Επιτροπής.
   Άρθρο 3
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 23 Ιανουαρίου 2006.

            Για το Συμβούλιο

            Ο Πρόεδρος

         J. PRÖLL

      (1)  ΕΕ L 58 της 28.2.2001, σ. 1.

      (2)  Απόφαση 2001/235/ΕΚ (ΕΕ L 85 της 24.3.2001, σ. 13) και απόφαση 2003/398/ΕΚ (ΕΕ L 145 της 12.6.2003, σ. 40).

      ΠΑΡΑΡΤΗΜΑ
      ΕΤΑΙΡΙΚΗ ΣΧΕΣΗ ΓΙΑ ΤΗΝ ΠΡΟΣΧΩΡΗΣΗ ΤΗΣ ΤΟΥΡΚΙΑΣ 2005
      1.   ΕΙΣΑΓΩΓΗ
      Κατά τη σύνοδο του Λουξεμβούργου τον Δεκέμβριο 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση αποτελεί τον κύριο άξονα της ενισχυμένης προενταξιακής στρατηγικής, που κινητοποιεί κάθε μορφή συνδρομής προς τα υποψήφια κράτη εντός ενιαίου πλαισίου. Με τον τρόπο αυτό, η Κοινότητα κατευθύνει τη βοήθειά της προς τις ιδιαίτερες ανάγκες κάθε υποψήφιας χώρας έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.
      Η πρώτη εταιρική σχέση για την Τουρκία εγκρίθηκε από το Συμβούλιο τον Μάρτιο 2001. Στο έγγραφο στρατηγικής της Επιτροπής για τη διεύρυνση, του Οκτωβρίου 2002, αναφέρεται ότι η Επιτροπή θα προτείνει αναθεωρημένη εταιρική σχέση για την προσχώρηση της Τουρκίας. Η Επιτροπή υπέβαλε τον Μάρτιο 2003 αναθεωρημένη εταιρική σχέση προσχώρησης, η οποία εγκρίθηκε από το Συμβούλιο τον Μάιο του ίδιου έτους. Στη σύστασή της του Οκτωβρίου 2004, η Επιτροπή πρότεινε ότι, για να διασφαλιστεί η βιωσιμότητα και η μη αναστρεψιμότητα της διαδικασίας της πολιτικής μεταρρύθμισης, η ΕΕ θα πρέπει να συνεχίσει να παρακολουθεί στενά την πρόοδο των πολιτικών μεταρρυθμίσεων. Ειδικότερα, η Επιτροπή πρότεινε την έγκριση αναθεωρημένης εταιρικής σχέσης προσχώρησης το 2005.
      Η Τουρκία καλείται να εκπονήσει σχέδιο που θα περιλαμβάνει χρονοδιάγραμμα και συγκεκριμένα μέτρα για την εκπλήρωση των προτεραιοτήτων της εταιρικής σχέσης προσχώρησης.
      Η εταιρική σχέση για την προσχώρηση αποτελεί τη βάση για ορισμένα μέσα πολιτικής που χρησιμοποιούνται για να βοηθηθούν τα υποψήφια κράτη στην προετοιμασία τους για την προσχώρηση. Ειδικότερα, η αναθεωρημένη εταιρική σχέση για την προσχώρηση θα χρησιμεύσει ως βάση για τις μελλοντικές πολιτικές μεταρρυθμίσεις και ως γνώμονα μέτρησης της μελλοντικής προόδου.
      2.   ΑΡΧΕΣ
      Οι κύριες προτεραιότητες που έχουν προσδιοριστεί για την Τουρκία αφορούν την ικανότητά της να εκπληρώσει τα κριτήρια που καθορίστηκαν από το Ευρωπαϊκό Συμβούλιο της Κοπεγχάγης του 1993 και τις απαιτήσεις του διαπραγματευτικού πλαισίου που εγκρίθηκε από το Συμβούλιο στις 3 Οκτωβρίου 2005.
      3.   ΠΡΟΤΕΡΑΙΟΤΗΤΕΣ
      Οι προτεραιότητες που απαριθμούνται στην εν λόγω εταιρική σχέση προσχώρησης επελέγησαν με γνώμονα το ότι θεωρείται ρεαλιστικό να αναμένεται ότι η συγκεκριμένη χώρα θα είναι σε θέση να τις εκπληρώσει ή να τις προωθήσει σημαντικά εντός των προσεχών ετών. Γίνεται διάκριση μεταξύ βραχυπρόθεσμων προτεραιοτήτων, οι οποίες αναμένεται να τηρηθούν εντός ενός ή δύο ετών, και μεσοπρόθεσμων προτεραιοτήτων, οι οποίες αναμένεται να τηρηθούν εντός τριών έως τεσσάρων ετών. Οι προτεραιότητες αφορούν τόσο τη νομοθεσία όσο και την εφαρμογή αυτής.
      Η αναθεωρημένη εταιρική σχέση καθορίζει τους τομείς προτεραιότητας για την προενταξιακή προετοιμασία της Τουρκίας. Η Τουρκία οφείλει, εντούτοις, να αντιμετωπίσει όλα τα θέματα που προσδιορίζονται στην έκθεση προόδου, στα οποία συμπεριλαμβάνεται η παγίωση της διαδικασίας πολιτικών μεταρρυθμίσεων προκειμένου να διασφαλιστεί ότι η διαδικασία αυτή είναι μη αναστρέψιμη, καθώς και να εξασφαλιστεί η ενιαία εφαρμογή της σε ολόκληρη τη χώρα και σε όλα τα επίπεδα διοίκησης. Η Τουρκία πρέπει, ακόμη, να εκπληρώσει όλες τις δεσμεύσεις για προσέγγιση των νομοθεσιών και για εφαρμογή του κεκτημένου που ανέλαβε βάσει της συμφωνίας σύνδεσης, της τελωνειακής ένωσης και των σχετικών αποφάσεων του Συμβουλίου Σύνδεσης ΕΚ-Τουρκίας, όπως π.χ. για το εμπορικό καθεστώς των γεωργικών προϊόντων.
      3.1.   ΒΡΑΧΥΠΡΟΘΕΣΜΕΣ ΠΡΟΤΕΡΑΙΤΗΤΕΣ
      Ενισχυμένος πολιτικός διάλογος και πολιτικά κριτήρια
      Δημοκρατία και κράτος δικαίου
      Δημόσια διοίκηση

                  —

                  Να συνεχιστεί η μεταρρύθμιση της δημόσιας διοίκησης και της πολιτικής για το προσωπικό, προκειμένου να εξασφαλιστεί μεγαλύτερη αποτελεσματικότητα, λογοδοσία και διαφάνεια.

                  —

                  Να εξασφαλιστεί αποτελεσματική, διαφανής και συμμετοχική τοπική αυτοδιοίκηση, ειδικότερα με την εφαρμογή της πρόσφατα εγκριθείσας νομοθεσίας.

                  —

                  Να καθιερωθεί ένα πλήρως λειτουργικό σύστημα Διαμεσολαβητή.

            Σχέσεις στρατού-πολιτικής εξουσίας

                  —

                  Να συνεχιστεί η εναρμόνιση με την πρακτική των κρατών μελών της ΕΕ, όσον αφορά τον έλεγχο που ασκούν οι πολιτικές αρχές επί της στρατιωτικής εξουσίας. Να εξασφαλιστεί ότι οι πολιτικές αρχές ασκούν πλήρως τα εποπτικά τους καθήκοντα, ειδικότερα όσον αφορά τη χάραξη εθνικής στρατηγικής ασφαλείας και την εφαρμογή της. Να ληφθούν μέτρα προκειμένου να αυξηθεί ο βαθμός λογοδοσίας και διαφάνειας κατά τη διεκπεραίωση υποθέσεων ασφάλειας.

                  —

                  Να καθιερωθεί πλήρης κοινοβουλευτική εποπτεία επί της στρατιωτικής και αμυντικής πολιτικής και όλων των συναφών δαπανών, περιλαμβανομένου και του εξωτερικού λογιστικού ελέγχου.

                  —

                  Να καταργηθεί κάθε εναπομένουσα αρμοδιότητα των στρατιωτικών δικαστηρίων στην εκδίκαση πολιτικών υποθέσεων.

            Δικαστικό σύστημα

                  —

                  Να εξασφαλιστεί η συνεπής ερμηνεία των νομοθετικών διατάξεων, περιλαμβανομένου και του νέου ποινικού κώδικα, σχετικά με τα ανθρώπινα δικαιώματα και τις θεμελιώδεις ελευθερίες, από όλες τις δικαστικές αρχές, σύμφωνα με την ευρωπαϊκή σύμβαση για τα ανθρώπινα δικαιώματα και τη σχετική νομολογία.

                  —

                  Να εξασφαλιστεί η ανεξαρτησία της δικαστικής εξουσίας, ειδικότερα του Ανώτατου Συμβουλίου Δικαστών και Εισαγγελέων, τόσο κατά τον διορισμό νέων δικαστών όσο και εισαγγελέων.

                  —

                  Να εξασφαλιστεί η ισοτιμία των μέσων που έχουν στη διάθεσή τους ο κατήγορος και η υπεράσπιση στο πλαίσιο ποινικών υποθέσεων, περιλαμβανομένης και της διαμόρφωσης των αιθουσών των δικαστηρίων.

                  —

                  Να συνεχιστεί η επιμόρφωση των δικαστών και των εισαγγελέων όσον αφορά την εφαρμογή της ευρωπαϊκής σύμβασης για τα ανθρώπινα δικαιώματα και της νομολογίας του Ευρωπαϊκού Δικαστηρίου Ανθρωπίνων Δικαιωμάτων.

                  —

                  Να ενισχυθεί η αποτελεσματικότητα του δικαστικού κλάδου μέσω, κυρίως, της ενίσχυσης της θεσμικής ικανότητας και της έγκρισης νέου κώδικα πολιτικής δικονομίας.

                  —

                  Να προχωρήσει η σύσταση περιφερειακών ενδιάμεσων εφετείων.

            Πολιτική για την καταπολέμηση της διαφθοράς

                  —

                  Να δεσμευθεί σε όλα τα επίπεδα για την καταπολέμηση της διαφθοράς, μεταξύ άλλων με την ενίσχυση όλων των σχετικών θεσμικών οργάνων και του μεταξύ τους συντονισμού.

                  —

                  Να εξασφαλιστεί η εφαρμογή του κανονισμού για τις αρχές δεοντολογίας των δημόσιων υπαλλήλων και να επεκταθούν οι διατάξεις του στους αιρετούς αξιωματούχους, τους δικαστικούς, τους πανεπιστημιακούς και τους στρατιωτικούς.

                  —

                  Να περιοριστεί το πεδίο της κοινοβουλευτικής ασυλίας σύμφωνα με την ευρωπαϊκή πρακτική.

            Ανθρώπινα δικαιώματα και προστασία των μειονοτήτων
      Τήρηση του Διεθνούς Δικαίου για τα ανθρώπινα δικαιώματα

                  —

                  Να προωθηθούν τα ανθρώπινα δικαιώματα με την ενεργό στήριξη ενός ανεξάρτητου, άρτια στελεχωμένου εθνικού ιδρύματος ανθρωπίνων δικαιωμάτων, σύμφωνα με τις συναφείς αρχές των Ηνωμένων Εθνών. Να παρακολουθούνται οι υποθέσεις ανθρωπίνων δικαιωμάτων, περιλαμβανομένης και της συλλογής αξιόπιστων στατιστικών στοιχείων.

                  —

                  Να επεκταθεί η κατάρτιση των οργάνων επιβολής του νόμου σε θέματα ανθρωπίνων δικαιωμάτων και σε τεχνικές διερεύνησης υποθέσεων, με σκοπό κυρίως την καταπολέμηση των βασανιστηρίων και της κακομεταχείρισης.

                  —

                  Να κυρωθούν τα προαιρετικά πρωτόκολλα της διεθνούς σύμβασης για τα αστικά και πολιτικά δικαιώματα. Να τηρείται η ευρωπαϊκή σύμβαση για την προάσπιση των ανθρωπίνων δικαιωμάτων και των θεμελιωδών ελευθεριών, περιλαμβανομένης και της πλήρους εκτέλεσης των αποφάσεων του Ευρωπαϊκού Δικαστηρίου Ανθρωπίνων Δικαιωμάτων.

                  —

                  Να εφαρμόζονται οι διατάξεις σχετικά με το δικαίωμα επανεκδίκασης υποθέσεων, σύμφωνα με τις σχετικές αποφάσεις του Ευρωπαϊκού Δικαστηρίου Ανθρωπίνων Δικαιωμάτων.

                  —

                  Να διασφαλιστεί νομικά και πρακτικά ότι κάθε πρόσωπο απολαμβάνει τα ανθρώπινα δικαιώματα και τις θεμελιώδεις ελευθερίες χωρίς διακρίσεις και ανεξάρτητα από τη γλώσσα, τα πολιτικά φρονήματα, τη φυλή, το φύλο, τη φυλετική ή εθνική καταγωγή, τη θρησκεία ή τις πεποιθήσεις, την αναπηρία, την ηλικία ή τον σεξουαλικό προσανατολισμό.

                  —

                  Να κυρωθεί το πρωτόκολλο αριθ. 12 της ευρωπαϊκής σύμβασης για τα ανθρώπινα δικαιώματα, σχετικά με τη γενική απαγόρευση της διακριτικής μεταχείρισης από τις δημόσιες αρχές.

            Ατομικά και πολιτικά δικαιώματα
      Πρόληψη των βασανιστηρίων και της κακομεταχείρισης

                  —

                  Να εξασφαλιστεί η εφαρμογή των μέτρων που εγκρίθηκαν στο πλαίσιο της πολιτικής μηδενικής ανοχής έναντι των βασανιστηρίων και της κακομεταχείρισης, σύμφωνα με την ευρωπαϊκή σύμβαση για τα ανθρώπινα δικαιώματα και τις συστάσεις της ευρωπαϊκής επιτροπής για την πρόληψη των βασανιστηρίων.

                  —

                  Να ενταθεί η καταπολέμηση της ατιμωρησίας. Να διασφαλισθεί ότι οι εισαγγελείς διεξάγουν έγκαιρα και αποτελεσματικά τις ανακρίσεις που οδηγούν στον εντοπισμό των ενόχων και στην καταδίκη τους από τα δικαστήρια.

                  —

                  Να εξασφαλιστεί η εφαρμογή του πρωτοκόλλου της Κωνσταντινούπολης σε όλη την επικράτεια, ειδικότερα με την αυξημένη προσφυγή στην ιατρική πραγματογνωμοσύνη.

                  —

                  Να κυρωθεί το προαιρετικό πρωτόκολλο της σύμβασης του ΟΗΕ κατά των βασανιστηρίων, το οποίο προβλέπει την καθιέρωση συστήματος ανεξάρτητης παρακολούθησης των εγκαταστάσεων κράτησης.

            Πρόσβαση στη δικαιοσύνη

                  —

                  Να αυξηθούν οι δυνατότητες αποτελεσματικής υπεράσπισης, όπως η πρόσβαση σε νομική βοήθεια και σε αξιόπιστες υπηρεσίες διερμηνείας.

                  —

                  Να εξασφαλιστεί ότι οι πολίτες γνωρίζουν και είναι σε θέση να ασκήσουν το δικαίωμά τους να συνομιλούν κατ’ ιδίαν με τον δικηγόρο τους και να ειδοποιούνται οι συγγενείς τους, μόλις κρατούνται.

            Ελευθερία του εκφράζεσθαι, του συνεταιρίζεσθαι και του συνέρχεσθαι ειρηνικώς

                  —

                  Να διασφαλιστεί η ελευθερία του εκφράζεσθαι, περιλαμβανομένης και της ελευθερίας του τύπου, σύμφωνα με την ευρωπαϊκή σύμβαση για τα ανθρώπινα δικαιώματα και τη νομολογία του Ευρωπαϊκού Δικαστηρίου Ανθρωπίνων Δικαιωμάτων.

                  —

                  Να συνεχιστεί η αποκατάσταση των ατόμων που διώχθηκαν ή καταδικάσθηκαν διότι εξέφρασαν τη γνώμη τους με μη βίαιο τρόπο.

                  —

                  Να εφαρμοστούν όλες οι μεταρρυθμίσεις σχετικά με την ελευθερία του συνεταιρίζεσθαι και του συνέρχεσθαι ειρηνικώς, σύμφωνα με την ευρωπαϊκή σύμβαση για τα ανθρώπινα δικαιώματα και τη σχετική νομολογία. Να εφαρμοστούν μέτρα για την πρόληψη της υπέρμετρης χρήσης βίας από τις δυνάμεις ασφαλείας.

                  —

                  Να ευθυγραμμιστούν με την ευρωπαϊκή πρακτική οι διατάξεις που ισχύουν για τα πολιτικά κόμματα.

                  —

                  Να ευθυγραμμιστούν με την ευρωπαϊκή πρακτική η χρηματοδότηση και ο οικονομικός έλεγχος των πολιτικών κομμάτων.

                  —

                  Να διευκολυνθεί και να ενθαρρυνθεί η ανάπτυξη της εγχώριας κοινωνίας των πολιτών και η συμβολή της στη διαμόρφωση δημόσιων πολιτικών.

                  —

                  Να διευκολυνθεί και να ενθαρρυνθεί η ανοικτή επικοινωνία και η συνεργασία μεταξύ όλων των τομέων της τουρκικής κοινωνίας πολιτών και των ευρωπαίων εταίρων.

            Θρησκευτική ελευθερία

                  —

                  Να εγκριθεί συνολική νομοθεσία που θα διευθετεί όλες τις δυσκολίες που αντιμετωπίζουν οι μη μουσουλμανικές θρησκευτικές μειονότητες και κοινότητες σύμφωνα με τα ισχύοντα ευρωπαϊκά πρότυπα. Να ανασταλούν όλες οι δημεύσεις ή κατασχέσεις, από τις αρμόδιες αρχές, περιουσιών που ανήκουν ή ανήκαν σε ιδρύματα μη μουσουλμανικών θρησκευτικών κοινοτήτων εν αναμονή της έγκρισης της προαναφερθείσας νομοθεσίας.

                  —

                  Να εγκριθούν και να εφαρμοστούν διατάξεις σχετικά με την άσκηση της ελευθερίας της σκέψης, της συνείδησης και της θρησκείας για κάθε πρόσωπο μεμονωμένα και τις θρησκευτικές κοινότητες, σύμφωνα με την ευρωπαϊκή σύμβαση για τα ανθρώπινα δικαιώματα και λαμβάνοντας υπόψη τις σχετικές συστάσεις της επιτροπής του Συμβουλίου της Ευρώπης κατά του ρατσισμού και της μισαλλοδοξίας.

                  —

                  Να δημιουργηθούν οι προϋποθέσεις για τη λειτουργία όλων των θρησκευτικών κοινοτήτων, σύμφωνα με την πρακτική των κρατών μελών. Στις προϋποθέσεις αυτές συγκαταλέγονται η νομική και δικαστική προστασία (μεταξύ άλλων με πρόσβαση στη νομική προσωπικότητα) των κοινοτήτων, των μελών τους και των περιουσιακών στοιχείων τους, η εκπαίδευση, ο διορισμός και η κατάρτιση του κλήρου και η άσκηση του δικαιώματος ιδιοκτησίας, σύμφωνα με το πρωτόκολλο αριθ. 1 της ευρωπαϊκής σύμβασης για τα ανθρώπινα δικαιώματα.

            Οικονομικά και κοινωνικά δικαιώματα
      Δικαιώματα των γυναικών

                  —

                  Να εφαρμοστεί η νομοθεσία για τα δικαιώματα των γυναικών, ειδικότερα ο αστικός κώδικας, ο νέος ποινικός κώδικας και ο νόμος περί προστασίας της οικογένειας.

                  —

                  Να θεσπιστούν μέτρα κατά κάθε μορφής βίας που ασκείται εναντίον γυναικών, περιλαμβανομένων και των εγκλημάτων τιμής. Να εξασφαλιστεί κατάλληλη εκπαίδευση για τους δικαστές και τους εισαγγελείς, τις υπηρεσίες επιβολής του νόμου, τους δήμους και άλλους αρμόδιους οργανισμούς, και να δημιουργηθούν σε όλους τους μεγάλους δήμους κέντρα περίθαλψης των γυναικών που κινδυνεύουν από βίαιη συμπεριφορά, σύμφωνα με την ισχύουσα νομοθεσία.

                  —

                  Να προωθηθεί περαιτέρω ο ρόλος των γυναικών στην κοινωνία, περιλαμβανομένης και της εκπαίδευσής τους και της συμμετοχής τους στην αγορά εργασίας και στην πολιτική και κοινωνική ζωή, και να στηριχθεί η ανάπτυξη των γυναικείων οργανώσεων για την εκπλήρωση των στόχων αυτών.

            Δικαιώματα του παιδιού

                  —

                  Να προαχθεί η προστασία των δικαιωμάτων του παιδιού σύμφωνα με τα ενωσιακά και τα διεθνή πρότυπα.

                  —

                  Να συνεχιστούν οι προσπάθειες για να αντιμετωπιστεί το πρόβλημα των παιδιών του δρόμου.

            Δικαιώματα των συνδικαλιστικών οργανώσεων

                  —

                  Να εξασφαλιστεί η τήρηση όλων των δικαιωμάτων των συνδικαλιστικών οργανώσεων σύμφωνα με τους κανόνες της ΕΕ και τις σχετικές συμβάσεις ΔΟΕ, ειδικότερα όσον αφορά το δικαίωμα του οργανώνεσθαι, το δικαίωμα της απεργίας και το δικαίωμα της συλλογικής διαπραγμάτευσης.

                  —

                  Να ενισχυθεί ο κοινωνικός διάλογος και να ενθαρρυνθεί η συνεργασία με εταίρους της ΕΕ.

            Δικαιώματα των μειονοτήτων, πολιτισμικά δικαιώματα και προστασία των μειονοτήτων

                  —

                  Να εξασφαλιστεί η πολιτισμική πολυμορφία και να προωθηθεί ο σεβασμός και η προστασία των μειονοτήτων σύμφωνα με την ευρωπαϊκή σύμβαση για τα ανθρώπινα δικαιώματα και τις αρχές που ορίζονται στη σύμβαση-πλαίσιο του Συμβουλίου της Ευρώπης για την προστασία των εθνικών μειονοτήτων και σύμφωνα με τις βέλτιστες πρακτικές των κρατών μελών.

                  —

                  Να διασφαλιστεί η νομική προστασία των μειονοτήτων, ειδικότερα όσον αφορά την τήρηση των δικαιωμάτων ιδιοκτησίας σύμφωνα με το πρωτόκολλο αριθ. 1 της ευρωπαϊκής σύμβασης για τα ανθρώπινα δικαιώματα.

                  —

                  Να εξασφαλιστεί ουσιαστική πρόσβαση στις ραδιοφωνικές/τηλεοπτικές εκπομπές σε γλώσσες άλλες από την τουρκική. Να αρθούν τα εναπομένοντα εμπόδια, ειδικότερα όσον αφορά τους τοπικούς και περιφερειακούς ιδιωτικούς σταθμούς.

                  —

                  Να εγκριθούν μέτρα για να στηριχθεί η διδασκαλία γλωσσών άλλων από την τουρκική.

            Κατάσταση στο ανατολικό και νοτιοανατολικό τμήμα της χώρας

                  —

                  Να καταργηθεί το σύστημα φρούρησης των χωριών στο νοτιοανατολικό τμήμα της χώρας. Να εκκαθαριστεί η περιοχή από τις νάρκες εδάφους.

                  —

                  Να χαραχθεί συνολική προσέγγιση για τη μείωση των περιφερειακών ανισοτήτων, και ιδίως για τη βελτίωση της κατάστασης στη νοτιοανατολική Τουρκία, με στόχο την αύξηση των οικονομικών, κοινωνικών και πολιτιστικών δυνατοτήτων για όλους τους Τούρκους πολίτες, συμπεριλαμβανομένων όσων είναι κουρδικής καταγωγής.

                  —

                  Να θεσπιστούν μέτρα για να διευκολυνθεί η επιστροφή στις αρχικές εστίες τους των εκτοπισμένων στο εσωτερικό της χώρας, σύμφωνα με τις συστάσεις του ειδικού αντιπροσώπου του γενικού γραμματέα του ΟΗΕ για τους εκτοπισθέντες.

                  —

                  Να εξασφαλιστεί δίκαιη και ταχεία αποζημίωση για όσους υπέστησαν απώλειες και καταστροφές λόγω της κατάστασης ασφαλείας στη νοτιοανατολική περιοχή της χώρας.

            Περιφερειακά θέματα και διεθνείς υποχρεώσεις
      Κύπρος

                  —

                  Να εξασφαλισθεί συνεχής στήριξη των προσπαθειών για επίτευξη συνολικής διευθέτησης του κυπριακού ζητήματος στο πλαίσιο του ΟΗΕ και σύμφωνα με τις θεμελιώδεις αρχές της Ένωσης, συμβάλλοντας ταυτόχρονα στη δημιουργία καλύτερου κλίματος για την επίτευξη συνολικής διευθέτησης.

                  —

                  Να εφαρμοστεί πλήρως το πρωτόκολλο προσαρμογής της συμφωνίας της Άγκυρας στην προσχώρηση των δέκα νέων κρατών μελών της ΕΕ, μεταξύ των οποίων και η Κύπρος (1).

                  —

                  Να ληφθούν συγκεκριμένα μέτρα για την ομαλοποίηση των διμερών σχέσεων μεταξύ της Τουρκίας και όλων των κρατών μελών της ΕΕ, περιλαμβανομένης και της Κυπριακής Δημοκρατίας (1), το ταχύτερο δυνατόν.

            Ειρηνική διευθέτηση των συνοριακών διαφορών

                  —

                  Να συνεχιστούν οι προσπάθειες επίλυσης κάθε εκκρεμούς συνοριακής διαφοράς και άλλων συναφών θεμάτων, σύμφωνα με την αρχή της ειρηνικής επίλυσης των διαφορών που απορρέει από τον χάρτη των ΗΕ, περιλαμβανομένης, εφόσον χρειαστεί, και της προσφυγής στο Διεθνές Δικαστήριο.

                  —

                  Να δεσμευθεί κατηγορηματικά ότι θα επιδιώκει καλές σχέσεις γειτονίας· να αντιμετωπίσει κάθε αιτία τριβής με τους γείτονες· και να απόσχει από οποιαδήποτε ενέργεια θα μπορούσε να επηρεάσει αρνητικά τη διαδικασία ειρηνικής διευθέτησης συνοριακών διαφορών.

            Υποχρεώσεις στο πλαίσιο της συμφωνίας σύνδεσης

                  —

                  Να εξασφαλιστεί η εφαρμογή των δεσμεύσεων που έχουν αναληφθεί στο πλαίσιο της συμφωνίας σύνδεσης, περιλαμβανομένης και της τελωνειακής ένωσης.

                  —

                  Να άρει τους περιορισμούς στο εμπόριο βοείου κρέατος, ζώντων βοοειδών και παράγωγων προϊόντων.

            Οικονομικά κριτήρια

                  —

                  Να διασφαλισθεί η εφαρμογή του τρέχοντος προγράμματος διαρθρωτικής μεταρρύθμισης που συμφωνήθηκε με το Διεθνές Νομισματικό Ταμείο (ΔΝΤ) και την Παγκόσμια Τράπεζα, και ιδίως ο έλεγχος των δημόσιων δαπανών.

                  —

                  Να ολοκληρωθεί η εφαρμογή της μεταρρύθμισης του χρηματοπιστωτικού τομέα, και ιδίως η εναρμόνιση με τα διεθνή πρότυπα των κανονισμών για την προληπτική εποπτεία και τη διαφάνεια, και η παρακολούθησή τους.

                  —

                  Να διασφαλισθεί η ανεξαρτησία των ρυθμιστικών αρχών της αγοράς.

                  —

                  Να επισπευσθεί η ιδιωτικοποίηση των κρατικών εταιρειών, ιδίως των κρατικών τραπεζών, λαμβάνοντας υπόψη τον κοινωνικό παράγοντα.

                  —

                  Να συνεχιστεί η ελευθέρωση της αγοράς και η μεταρρύθμιση των τιμών, ιδίως στους τομείς της ενέργειας και της γεωργίας, με ιδιαίτερη έμφαση στον καπνό και τη ζάχαρη.

                  —

                  Να συνεχιστεί ο οικονομικός διάλογος με την ΕΕ, κυρίως στο πλαίσιο των προενταξιακών διαδικασιών δημοσιονομικής εποπτείας, με έμφαση στα μέτρα που ενδείκνυνται για την επίτευξη μακροοικονομικής σταθερότητας και προβλεψιμότητας, και στην εφαρμογή διαρθρωτικών μεταρρυθμίσεων.

                  —

                  Να υλοποιηθούν τα μέτρα προς αντιμετώπιση του προβλήματος της ανεπίσημης οικονομίας.

                  —

                  Να εντατικοποιηθούν οι προσπάθειες για την επαγγελματική κατάρτιση, ειδικότερα των νέων.

                  —

                  Να αντιμετωπισθούν οι ανισορροπίες της αγοράς εργασίας.

                  —

                  Να βελτιωθεί το επιχειρηματικό κλίμα, και ιδίως η λειτουργία των εμπορικών δικαστηρίων. Προς τον σκοπό αυτό, να βελτιωθεί η λειτουργία της εμπορικής δικαιοσύνης, με ιδιαίτερη έμφαση στην ανεξαρτησία του δικαστικού συστήματος και κατάλληλη χρήση του συστήματος της πραγματογνωμοσύνης.

                  —

                  Να συνεχιστεί η μεταρρύθμιση του γεωργικού τομέα.

                  —

                  Να διασφαλισθεί η βελτίωση του γενικού επιπέδου εκπαίδευσης και υγείας, με ιδιαίτερη προσοχή στη νέα γενιά και στις μειονεκτούσες περιφέρειες.

                  —

                  Να διευκολυνθεί και να προωθηθεί η εισροή άμεσων ξένων επενδύσεων.

            Ικανότητα ανάληψης των υποχρεώσεων του μέλους
      Ελεύθερη κυκλοφορία των εμπορευμάτων

                  —

                  Να ολοκληρωθεί η άρση των τεχνικών και διοικητικών εμποδίων στο εμπόριο. Να εξασφαλιστούν ο αποτελεσματικός εσωτερικός έλεγχος της αγοράς και η ελεύθερη κυκλοφορία των εμπορευμάτων.

                  —

                  Να ολοκληρωθεί ο εντοπισμός και η κατάργηση των μέτρων που αντίκεινται στα άρθρα 28 έως 30 της συνθήκης για την ίδρυση της Ευρωπαϊκής Κοινότητας. Ειδικότερα, να καταργηθούν όλες οι παράνομες μη αυτοματοποιημένες άδειες εισαγωγής και να εφαρμοστεί η αρχή της αμοιβαίας αναγνώρισης σε μη εναρμονισμένους τομείς.

                  —

                  Να αρθούν οι περιορισμοί στην ελεύθερη κυκλοφορία εμπορευμάτων λόγω διακριτικής μεταχείρισης των μεταφορέων κρατών μελών, βάσει της ιθαγένειάς τους ή προηγούμενων ελλιμενισμών.

                  —

                  Να εξασφαλιστεί η εφαρμογή της πιστοποίησης και της διαπίστωσης της συμμόρφωσης και σήμανσης ΕΚ σύμφωνα με τις οδηγίες της νέας και συνολικής προσέγγισης· να ενισχυθούν οι υφιστάμενοι μηχανισμοί επιτήρησης της αγοράς και διαπίστωσης της συμμόρφωσης μέσω εξοπλισμού και κατάρτισης, και να δημιουργηθεί συμβατή διοικητική υποδομή.

                  —

                  Να αναπτυχθεί μία αποτελεσματική νομοθετική υποδομή στον τομέα της μετρολογίας και να διευκολυνθεί η ευρύτερη εφαρμογή της επιστημονικής και βιομηχανικής μετρολογίας.

            Δικαίωμα εγκατάστασης και ελευθερία παροχής υπηρεσιών

                  —

                  Να καθοριστεί μέθοδος και να σχεδιαστεί οδικός χάρτης για την εξέταση της εθνικής νομοθεσίας όσον αφορά τα ενδεχόμενα εμπόδια στην εφαρμογή των διατάξεων της συνθήκης ΕΚ σχετικά με το δικαίωμα εγκατάστασης και την ελευθερία παροχής υπηρεσιών.

                  —

                  Να χαραχθεί και να αρχίσει η εφαρμογή οδικού χάρτη για την εναρμόνιση με το κεκτημένο σχετικά με την αμοιβαία αναγνώριση των επαγγελματικών προσόντων, περιλαμβανομένης και της δημιουργίας της αναγκαίας διοικητικής ικανότητας.

                  —

                  Να σχεδιαστεί οδικός χάρτης για την εφαρμογή του κεκτημένου σχετικά με τις ταχυδρομικές υπηρεσίες.

            Ελεύθερη κυκλοφορία κεφαλαίων

                  —

                  Να καταργηθούν όλοι οι περιορισμοί που επηρεάζουν τις άμεσες ξένες επενδύσεις από την ΕΕ σε όλους τους οικονομικούς τομείς.

            Δημόσιες συμβάσεις

                  —

                  Να επιταχυνθεί η εναρμόνιση της νομοθεσίας περί δημοσίων συμβάσεων με το κεκτημένο, ειδικότερα όσον αφορά τις παραχωρήσεις στον τομέα των επιχειρήσεων κοινής ωφελείας και σε σχέση με τις διαδικασίες αναθεώρησης.

                  —

                  Να αυξηθεί η ικανότητα της αρχής δημοσίων συμβάσεων να εφαρμόζει τον νέο νόμο για τις δημόσιες συμβάσεις.

            Δίκαιο διανοητικής ιδιοκτησίας

                  —

                  Να βελτιωθεί η εφαρμογή της νομοθεσίας περί δικαιωμάτων διανοητικής ιδιοκτησίας, με την ενίσχυση της διοικητικής ικανότητας και του συντονισμού, περιλαμβανομένων και των οργάνων επιβολής του νόμου και της δικαστικής εξουσίας. Ειδικότερα, να αντιμετωπιστούν η παραποίηση των εμπορικών σημάτων, ειδικά όσον αφορά τα ανταλλακτικά αυτοκινήτων και τα είδη πολυτελείας, καθώς και η πειρατεία, κυρίως στα βιβλία και άλλα μέσα ενημέρωσης.

                  —

                  Να συμφωνηθεί με την ΕΕ μία αμοιβαία αποδεκτή λύση όσον αφορά τις εκκρεμούσες αιτήσεις για προϊόντα κοινόχρηστης ονομασίας στον φαρμακευτικό τομέα.

            Ανταγωνισμός

                  —

                  Να γίνει εναρμόνιση με το κεκτημένο περί κρατικών ενισχύσεων, περιλαμβανομένων και των ευαίσθητων τομέων όπως η χαλυβουργία, να συσταθεί εθνική αρχή παρακολούθησης των κρατικών ενισχύσεων και να εξασφαλιστεί ο αυστηρός έλεγχος των κρατικών ενισχύσεων.

                  —

                  Να εξασφαλιστεί η διαφάνεια και η συνεχής ανταλλαγή πληροφοριών στον τομέα του ανταγωνισμού και των κρατικών ενισχύσεων.

                  —

                  Να ολοκληρωθεί η εναρμόνιση με το παράγωγο δίκαιο σχετικά με την καταπολέμηση των μονοπωλίων.

            Χρηματοοικονομικές υπηρεσίες

                  —

                  Να εγκριθούν τα αναγκαία μέτρα εφαρμογής στο πλαίσιο της νέας τραπεζικής νομοθεσίας. Να εξασφαλιστεί συνεχής πρόοδος όσον αφορά την εφαρμογή του οδικού χάρτη για το νέο πλαίσιο κεφαλαιακών απαιτήσεων για τα πιστωτικά ιδρύματα και τις επενδυτικές εταιρείες.

                  —

                  Να ενισχυθούν τα εποπτικά πρότυπα και τα πρότυπα προληπτικής εποπτείας στον χρηματοοικονομικό τομέα εκτός τραπεζών, περιλαμβανομένου και του εξορθολογισμού των εποπτικών δομών όπου χρειάζεται.

            Κοινωνία της πληροφορίας και μέσα ενημέρωσης

                  —

                  Να διασφαλιστεί η αποτελεσματική εφαρμογή της νομοθεσίας για τις τιμές και τη χορήγηση αδειών.

                  —

                  Να εγκριθεί και να εφαρμοστεί εναρμονισμένη νομοθεσία για τις ηλεκτρονικές επικοινωνίες, ιδίως όσον αφορά τη νομοθεσία για τα τιμολόγια και τις άδειες, τις μισθωμένες γραμμές, την πρόσβαση και τη διασύνδεση, την (προ)επιλογή του παρόχου και τη δυνατότητα μεταφοράς του αριθμού. Να ενισχυθεί η ικανότητα και η ανεξαρτησία των ραδιοτηλεοπτικών ρυθμιστικών αρχών.

                  —

                  Να συνεχιστεί η εναρμόνιση της νομοθεσίας στους τομείς της πολιτικής στον οπτικοακουστικό τομέα, ιδίως όσον αφορά την οδηγία «τηλεόραση χωρίς σύνορα».

            Γεωργία και ανάπτυξη της υπαίθρου

                  —

                  Να εγκριθούν τα αναγκαία νομοθετικά μέτρα και να συσταθούν οι κατάλληλες διοικητικές δομές για τη λειτουργία των μέσων της ΕΕ που σχετίζονται με την ανάπτυξη της υπαίθρου.

            Ασφάλεια τροφίμων, κτηνιατρική και φυτοϋγειονομική πολιτική

                  —

                  Να γίνει περαιτέρω εναρμόνιση με τις απαιτήσεις της ΕΕ όσον αφορά το σύστημα αναγνώρισης και καταγραφής των βοοειδών και να αναληφθεί δράση με σκοπό την αναγνώριση των αιγοπροβάτων και την καταγραφή των κινήσεών τους.

                  —

                  Να θεσπιστεί στρατηγική για την εξάλειψη των κυριότερων ασθενειών των ζώων.

                  —

                  Να προετοιμαστεί ένα πρόγραμμα εκσυγχρονισμού των εγκαταστάσεων παραγωγής τροφίμων ώστε να ανταποκρίνονται στους κανόνες υγιεινής και δημόσιας υγείας της ΕΕ.

                  —

                  Να εφαρμοστούν προγράμματα ελέγχου των καταλοίπων και ζωονόσων.

            Αλιεία

                  —

                  Να γίνει εναρμόνιση με το κεκτημένο σε ό,τι αφορά τη διαχείριση, τον έλεγχο, την εμπορία και τη διαρθρωτική προσαρμογή του τομέα της αλιείας. Να ενισχυθεί η διοικητική ικανότητα.

            Μεταφορές

                  —

                  Να αρθούν όλοι οι ισχύοντες περιορισμοί για τα σκάφη υπό κυπριακή σημαία και τα σκάφη που εξυπηρετούν το κυπριακό εμπόριο, και όλες οι διατάξεις αεροπορικών συμφωνιών που εισάγουν διακριτική μεταχείριση των μεταφορέων κρατών μελών βάσει της ιθαγένειάς τους.

                  —

                  Να συνεχιστεί η εναρμόνιση με το κεκτημένο του τομέα των μεταφορών, σε όλους τους τομείς μεταφοράς.

                  —

                  Να ενισχυθεί η διοίκηση της εμπορικής ναυτιλίας, ειδικότερα οι υπηρεσίες ελέγχου του κράτους της σημαίας, και να βελτιωθεί επειγόντως το επίπεδο ασφάλειας του τουρκικού εμπορικού στόλου, προκειμένου να διαγραφεί από τα κράτη της σημαίας που περιλαμβάνονται στον μαύρο πίνακα του μνημονίου συνεννόησης των Παρισίων.

                  —

                  Να θεσπιστεί πρόγραμμα για την προσαρμογή του τουρκικού στόλου οδικών οχημάτων στους κανόνες της ΕΕ.

            Ενέργεια

                  —

                  Να διασφαλιστεί η ανεξαρτησία και η αποτελεσματική λειτουργία της ρυθμιστικής αρχής στους τομείς της ηλεκτρικής ενέργειας, του φυσικού αερίου και της πυρηνικής ενέργειας.

                  —

                  Να διασφαλιστεί η εδραίωση ανταγωνιστικής εσωτερικής ενεργειακής αγοράς, σύμφωνα με τις οδηγίες για την ηλεκτρική ενέργεια και το φυσικό αέριο.

                  —

                  Να στηριχθεί η δημιουργία μιας σταδιακά ολοκληρωμένης περιφερειακής ενεργειακής αγοράς ως τμήματος μιας ευρύτερης ευρωπαϊκής ενεργειακής αγοράς. Να αρθούν οι περιορισμοί για το διασυνοριακό εμπόριο και την πρόσβαση τρίτου μέρους.

                  —

                  Να αναπτυχθεί μια ενεργειακή στρατηγική με σκοπό τη διευκόλυνση της εφαρμογής του νομοθετικού πλαισίου σύμφωνα με το κεκτημένο.

                  —

                  Να αρχίσει η εναρμόνιση με το κεκτημένο για την ενεργειακή απόδοση και τις ανανεώσιμες πηγές ενέργειας και να αναπτυχθεί διοικητική ικανότητα στους τομείς αυτούς.

            Φορολογία

                  —

                  Να συνεχιστεί η εναρμόνιση των ειδικών φόρων κατανάλωσης και του ΦΠΑ, ιδίως όσον αφορά τους εφαρμοζόμενους συντελεστές, την έκταση των απαλλασσόμενων συναλλαγών, το φορολογικό καθεστώς και την κατάργηση των φορολογικών μέτρων που μπορεί να οδηγήσουν σε διακριτική μεταχείριση.

                  —

                  Να συνεχιστεί η εναρμόνιση με το κεκτημένο στον τομέα της άμεσης φορολόγησης, περιλαμβανομένων και των διατάξεων για την ανταλλαγή πληροφοριών με τα κράτη μέλη της ΕΕ προκειμένου να διευκολυνθεί η τήρηση των μέτρων φοροδιαφυγής και φοροαποφυγής.

                  —

                  Να υπάρξει δέσμευση έναντι των αρχών του κώδικα δεοντολογίας για τη φορολόγηση των επιχειρήσεων και εξασφάλιση του ότι η μελλοντική νομοθεσία συμμορφούται προς τις αρχές του κώδικα δεοντολογίας για τη φορολόγηση των επιχειρήσεων.

                  —

                  Να εντατικοποιηθούν οι προσπάθειες εκσυγχρονισμού και ενίσχυσης της φορολογικής διοίκησης με σκοπό την αυξημένη συμμόρφωση του φορολογουμένου και τη βελτίωση της είσπραξης άμεσων φόρων, καθώς και εσόδων ΦΠΑ και τελωνειακών εσόδων, και άλλων έμμεσων φόρων. Να συσταθούν αποτελεσματικοί μηχανισμοί καταπολέμησης της απάτης.

                  —

                  Να ξεκινήσουν προετοιμασίες για την ανάπτυξη των αναγκαίων συστημάτων ΤΠ έτσι ώστε να καταστεί δυνατή η ανταλλαγή ηλεκτρονικών δεδομένων με την ΕΕ και τα κράτη μέλη της.

            Στατιστικές

                  —

                  Να ολοκληρωθούν οι διαδικασίες έγκρισης και εφαρμογής νέας στατιστικής νομοθεσίας σύμφωνα με τους κανόνες της ΕΕ. Να διασφαλιστεί επαρκής κατάρτιση του προσωπικού και βελτίωση της διοικητικής ικανότητας.

                  —

                  Να ενισχυθεί η στρατηγική για την ανάπτυξη των στατιστικών, ιδίως σε τομείς προτεραιότητας, όπως δημογραφικές στατιστικές και στατιστικές για το εργατικό δυναμικό, περιφερειακές στατιστικές, επιχειρηματικές στατιστικές (συμπεριλαμβανομένου του μητρώου επιχειρήσεων), και στατιστικές της γεωργίας.

                  —

                  Να εγκριθούν οι εκκρεμούσες κατατάξεις, και να εισαχθούν οι σχετικές στατιστικές μονάδες στο μητρώο επιχειρήσεων.

                  —

                  Να βελτιωθεί η μέθοδος εθνικών λογαριασμών σύμφωνα με το ESA 95.

            Κοινωνική πολιτική και απασχόληση

                  —

                  Να αναπτυχθεί ετήσιο σχέδιο για τη χρηματοδότηση επενδύσεων, με βάση ρεαλιστικές εκτιμήσεις του κόστους εναρμόνισης και των διαθέσιμων δημόσιων και ιδιωτικών πόρων.

                  —

                  Να δημιουργηθούν προϋποθέσεις για αποτελεσματικό κοινωνικό διάλογο, με την κατάργηση, μεταξύ άλλων, των περιοριστικών διατάξεων για τις δραστηριότητες των συνδικαλιστικών οργανώσεων και τον σεβασμό των δικαιωμάτων των συνδικαλιστικών οργανώσεων.

                  —

                  Να στηριχθούν οι προσπάθειες που καταβάλλουν οι κοινωνικοί εταίροι για τη δημιουργία ικανοτήτων, ιδίως ενόψει της μελλοντικής συμμετοχής τους στον σχεδιασμό και στην εφαρμογή της πολιτικής για την απασχόληση και της κοινωνικής πολιτικής της ΕΕ, ιδίως μέσω αυτόνομου κοινωνικού διαλόγου.

                  —

                  Να συνεχιστούν οι προσπάθειες για την καταπολέμηση της παιδικής εργασίας.

                  —

                  Να ενισχυθεί η ικανότητα όλων των θεσμικών οργάνων που συμμετέχουν στη μεταφορά στο εθνικό δίκαιο του κεκτημένου στον εν λόγω τομέα.

            Πολιτική επιχειρήσεων και βιομηχανική πολιτική

                  —

                  Να υιοθετήσει το εθνικό πρόγραμμα αναδιάρθρωσης της χαλυβουργίας, το οποίο αποσκοπεί στο να εξασφαλιστεί η βιωσιμότητα του κλάδου και η τήρηση των κανόνων της ΕΕ περί κρατικών ενισχύσεων.

                  —

                  Να αναπτυχθεί και να εφαρμοστεί στρατηγική για την προώθηση των ξένων επενδύσεων, συμπεριλαμβανομένης της επίλυσης των διαφορών.

            Περιφερειακή πολιτική και συντονισμός των διαρθρωτικών μέσων

                  —

                  Να συνεχιστεί η ανάπτυξη στρατηγικού πλαισίου για την οικονομική και κοινωνική συνοχή, με σκοπό τη μείωση των περιφερειακών ανισοτήτων.

                  —

                  Να χαραχθεί το αναγκαίο νομοθετικό και διοικητικό πλαίσιο για την απορρόφηση των προενταξιακών κονδυλίων της ΕΕ.

            Δικαιοσύνη, ελευθερία και ασφάλεια

                  —

                  Να συνεχιστεί η ανάπτυξη και η ενίσχυση όλων των θεσμικών οργάνων επιβολής του νόμου και να εναρμονιστεί το καθεστώς τους και η λειτουργία τους με τους ευρωπαϊκούς κανόνες, μέσω και της ανάπτυξης διοργανικής συνεργασίας. Να εγκριθεί κώδικας δεοντολογίας για την αστυνομία. Να καθιερωθεί ανεξάρτητο και αποτελεσματικό σύστημα καταγγελιών ώστε να εξασφαλιστεί υψηλότερου βαθμού λογοδοσία εκ μέρους της αστυνομίας και της χωροφυλακής. Να αναπτυχθεί η χρήση σύγχρονων τεχνικών ερευνών και στρατηγικών πρόληψης του εγκλήματος. Να ληφθούν μέτρα για την επιμόρφωση και την ανάπτυξη της ικανότητας της δικαστικής αστυνομίας.

                  —

                  Να συνεχιστούν οι προσπάθειες εφαρμογής του εθνικού σχεδίου δράσης για τη μετανάστευση και το άσυλο, προκειμένου να καταπολεμηθεί η παράνομη μετανάστευση και να συναφθεί επειγόντως με την ΕΕ συμφωνία επανεισδοχής.

                  —

                  Να εγκριθεί και να αρχίσει η εφαρμογή του εθνικού σχεδίου δράσης για τη διαχείριση των συνόρων, ειδικότερα με τη λήψη μέτρων δημιουργίας μιας επαγγελματικής μη στρατιωτικής μεθοριακής φρουράς και με την εκκαθάριση των συνόρων από τις νάρκες.

                  —

                  Να θεσπιστεί και να εφαρμοστεί εθνική στρατηγική για το οργανωμένο έγκλημα. Να ενισχυθεί η καταπολέμηση του οργανωμένου εγκλήματος, των ναρκωτικών, της διακίνησης προσώπων, της απάτης, της διαφθοράς και του ξεπλύματος χρήματος.

                  —

                  Να αναπτυχθεί και να αρχίσει η εφαρμογή εθνικής στρατηγικής για τα ναρκωτικά, σύμφωνα με τη στρατηγική και το σχέδιο δράσης της ΕΕ σ’ αυτόν τον τομέα.

                  —

                  Να θεσπιστεί νομοθεσία για την προστασία των προσωπικών δεδομένων σύμφωνα με το κεκτημένο και να συσταθεί ανεξάρτητη εποπτεύουσα αρχή.

                  —

                  Να συσταθεί υπηρεσία με αρμοδιότητες στον τομέα της προστασίας του ευρώ από την παραχάραξη.

            Επιστήμη και έρευνα

                  —

                  Να ξεκινήσει ο σχεδιασμός και η εφαρμογή ολοκληρωμένης στρατηγικής στον τομέα της έρευνας.

            Εκπαίδευση και πολιτισμός

                  —

                  Να διευκολυνθεί η λειτουργία του εθνικού γραφείου για την παγίωση της συμμετοχής στα προγράμματα Socrates, Leonardo da Vinci και Youth. Να προωθηθεί η συμμετοχή στο πρόγραμμα Culture 2000.

            Περιβάλλον

                  —

                  Να εγκριθεί αναθεωρημένο πρόγραμμα μεταφοράς και εφαρμογής του κεκτημένου. Να εκπονηθεί σχέδιο για τη χρηματοδότηση των επενδύσεων.

                  —

                  Να συνεχιστεί η μεταφορά και εφαρμογή του κεκτημένου όσον αφορά το νομοθετικό πλαίσιο, τις διεθνείς περιβαλλοντικές συμβάσεις, τη νομοθεσία για την προστασία της φύσης, την ποιότητα των υδάτων, την ολοκληρωμένη πρόληψη και τον έλεγχο της ρύπανσης και τη διαχείριση των αποβλήτων. Να εφαρμοστεί και να τηρείται η τροποποιημένη οδηγία για την εκτίμηση των περιβαλλοντικών επιπτώσεων.

                  —

                  Να συνεχιστεί η ενσωμάτωση των περιβαλλοντικών απαιτήσεων σε άλλες τομεακές πολιτικές.

                  —

                  Να εκπονηθεί σχέδιο για την ενίσχυση της διοικητικής ικανότητας, την εφαρμογή και την τήρηση της περιβαλλοντικής νομοθεσίας.

                  —

                  Να συνεχιστεί η ανάπτυξη διασυνοριακής συνεργασίας στον τομέα των υδάτων, σε εναρμόνιση με την οδηγία-πλαίσιο για τα ύδατα και τις διεθνείς συμβάσεις στις οποίες έχει προσχωρήσει η ΕΚ.

            Προστασία των καταναλωτών και της υγείας

                  —

                  Να συνεχιστεί η εναρμόνιση με το κεκτημένο.

                  —

                  Να αναπτυχθούν περαιτέρω οι θεσμικές δομές για αποτελεσματική εφαρμογή της νομοθεσίας, ειδικότερα όσον αφορά την επιτήρηση της αγοράς.

                  —

                  Να συνεχιστεί η δημιουργία συστημάτων δημοσιοποίησης των επικίνδυνων προϊόντων σε εθνικό επίπεδο και να χρησιμοποιηθούν οι δυνατότητες ανταλλαγής αυτών των πληροφοριών σε διεθνές επίπεδο μέσω του TRAPEX ή άλλων σχετικών συστημάτων.

            Τελωνειακή ένωση

                  —

                  Να εγκριθεί νέος τελωνειακός κώδικας για την περαιτέρω εναρμόνιση της τελωνειακής νομοθεσίας με το σχετικό κεκτημένο, περιλαμβανομένων και των κανόνων καταγωγής.

                  —

                  Να εναρμονιστεί η νομοθεσία για τις ελεύθερες ζώνες με το σχετικό κεκτημένο και να εφαρμοστεί, ειδικότερα όσον αφορά τους κανόνες για τους τελωνειακούς ελέγχους και τον λογιστικό έλεγχο των φόρων.

                  —

                  Να συνεχιστεί η ενίσχυση της διοικητικής και λειτουργικής ικανότητας της τελωνειακής διοίκησης και να εναρμονιστούν οι εσωτερικές διαδικασίες με τους κανόνες της ΕΕ.

                  —

                  Να αρχίσουν οι προετοιμασίες για την ανάπτυξη των αναγκαίων συστημάτων ΤΠ έτσι ώστε να καταστεί δυνατή η ανταλλαγή ηλεκτρονικών δεδομένων με την ΕΕ και τα κράτη μέλη της, αρχής γενομένης από τους τομείς της διαμετακόμισης του δασμολογίου.

            Εξωτερικές σχέσεις και εξωτερική πολιτική και πολιτική ασφάλειας και άμυνας

                  —

                  Να ολοκληρωθεί η εναρμόνιση με την κοινή εμπορική πολιτική της ΕΚ, μέσω της εναρμόνισης με τα προτιμησιακά καθεστώτα της ΕΚ, συμπεριλαμβανομένου του νέου καθεστώτος ΕΚ-Σύστημα Γενικευμένων Προτιμήσεων.

                  —

                  Να συνεχιστούν οι προσπάθειες σύναψης εκκρεμουσών συμφωνιών ελεύθερων συναλλαγών με τρίτες χώρες.

                  —

                  Να εναρμονιστούν σταδιακά οι πολιτικές έναντι τρίτων χωρών και οι θέσεις εντός των διεθνών οργανισμών με τις πολιτικές και τις θέσεις της ΕΕ και των κρατών μελών της, περιλαμβανομένων και εκείνων που αφορούν την προσχώρηση όλων των κρατών μελών της ΕΕ σε σχετικούς οργανισμούς και διακανονισμούς, όπως ο διακανονισμός Wassenaar.

            Δημοσιονομικός έλεγχος

                  —

                  Να εξασφαλιστεί η έγκαιρη εφαρμογή του νόμου για τη διαχείριση και τον έλεγχο των δημόσιων οικονομικών.

                  —

                  Να θεσπιστεί νέα νομοθεσία για την αναθεώρηση του εξωτερικού ελέγχου σύμφωνα με τους κανόνες της διεθνούς οργάνωσης ανώτατων οργάνων ελέγχου (INTOSAI) και σύμφωνα με τον νόμο για τη διαχείριση και τον έλεγχο των δημόσιων οικονομικών, ώστε να εξασφαλιστεί η ανεξαρτησία του ελεγκτικού συνεδρίου.

                  —

                  Να καθιερωθούν αποτελεσματικές διαδικασίες εξέτασης των παρατυπιών και των περιπτώσεων στις οποίες υπάρχουν υποψίες για διάπραξη απάτης σχετικά με την προενταξιακή βοήθεια, συμπεριλαμβανομένης της ικανοποιητικής ανακοίνωσης των παρατυπιών στην Επιτροπή.

                  —

                  Να ενισχυθεί το σύστημα εφαρμογής της διαχείρισης των κοινοτικών προενταξιακών κονδυλίων και να προσαρμοστεί στην εξέλιξη των προενταξιακών μέσων.

                  —

                  Να δημιουργηθούν οι διοικητικές δομές που απαιτούνται για την αποτελεσματική και ισοδύναμη προστασία των κονδυλίων της ΕΕ και για τη συνεργασία με την Υπηρεσία της Ευρωπαϊκής Επιτροπής για την καταπολέμηση της απάτης (OLAF).

            3.2.   ΜΕΣΟΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
      Οικονομικά κριτήρια

                  —

                  Να ολοκληρωθεί η εφαρμογή του προγράμματος ιδιωτικοποιήσεων.

                  —

                  Να ολοκληρωθεί η μεταρρύθμιση του γεωργικού τομέα.

                  —

                  Να διασφαλιστεί η βιωσιμότητα του συνταξιοδοτικού συστήματος και του συστήματος κοινωνικής ασφάλειας.

                  —

                  Να διασφαλιστεί η βελτίωση του γενικού επιπέδου εκπαίδευσης και υγείας, με ιδιαίτερη έμφαση στη νέα γενιά και στις μειονεκτούσες περιφέρειες.

            Ικανότητα ανάληψης των υποχρεώσεων του μέλους
      Δικαίωμα εγκατάστασης και ελευθερία παροχής υπηρεσιών

                  —

                  Να αρθούν οι περιορισμοί στο δικαίωμα εγκατάστασης και στην ελευθερία παροχής διασυνοριακών υπηρεσιών.

                  —

                  Να ξεκινήσει η εναρμόνιση με το κεκτημένο στις ταχυδρομικές υπηρεσίες. Να ξεκινήσει η ελευθέρωση των ταχυδρομικών υπηρεσιών και καθιέρωση εθνικής ρυθμιστικής αρχής.

                  —

                  Να επιτευχθεί ουσιαστική εναρμόνιση με το κεκτημένο όσον αφορά την αναγνώριση των επαγγελματικών τίτλων.

            Δημόσιες συμβάσεις

                  —

                  Να εξασφαλιστεί η αποτελεσματική εφαρμογή των κανόνων δημόσιων συμβάσεων από τις συμβαλλόμενες αρχές και τους φορείς σε όλα τα επίπεδα, περιλαμβανομένης και της ανάπτυξης και της χρησιμοποίησης λειτουργικών μέσων, της παροχής κατάρτισης και της ενίσχυσης της διοικητικής ικανότητας των συμβαλλόμενων αρχών και φορέων.

                  —

                  Να προωθηθεί η χρήση ηλεκτρονικών μέσων κατά την εφαρμογή των διαδικασιών για τις δημόσιες συμβάσεις.

                  —

                  Να προωθηθεί ολοκληρωμένη εθνική στρατηγική ώστε να αναπτυχθεί στην Τουρκία σύστημα δημοσίων συμβάσεων, περιλαμβανομένης και της χρήσης ηλεκτρονικών μέσων σε όλα τα στάδια της διαδικασίας για τις δημόσιες συμβάσεις.

            Δίκαιο διανοητικής ιδιοκτησίας

                  —

                  Να ολοκληρωθεί η εναρμόνιση και να εξασφαλιστεί η επιβολή των δικαιωμάτων διανοητικής ιδιοκτησίας, με την ενίσχυση των δομών και μηχανισμών επιβολής της νομοθεσίας, συμπεριλαμβανομένων των οργάνων επιβολής και του δικαστικού συστήματος.

            Χρηματοοικονομικές υπηρεσίες

                  —

                  Να επιτευχθεί σημαντική πρόοδος όσον αφορά την εφαρμογή του νέου πλαισίου κεφαλαιακών απαιτήσεων, σύμφωνα με τον λεπτομερή οδικό χάρτη της ρυθμιστικής και εποπτικής αρχής του τραπεζικού τομέα (BRSA).

                  —

                  Να επιτευχθεί ουσιαστική πρόοδος όσον αφορά την εναρμόνιση της νομοθεσίας με το κεκτημένο στον μη τραπεζικό χρηματοοικονομικό τομέα.

            Εταιρικό δίκαιο

                  —

                  Να ολοκληρωθεί η εναρμόνιση με το κεκτημένο.

                  —

                  Να θεσπιστεί γενικό πλαίσιο για τη χρηματοοικονομική πληροφόρηση σύμφωνα με τους κανόνες της ΕΕ, με πλήρη χρήση των απαλλαγών που προβλέπονται στο κεκτημένο.

                  —

                  Να ενισχυθούν οι απαιτήσεις δημοσιότητας. Ειδικότερα, να θεσπισθεί για τις επιχειρήσεις γενική υποχρέωση υποβολής νομίμως ελεγχόμενων οικονομικών καταστάσεων, σε ατομική και σε ενοποιημένη βάση, με σκοπό τη δημοσίευσή τους.

                  —

                  Να ενισχυθεί η ικανότητα όλων των αρμοδίων αρχών να παρακολουθούν και να τηρούν τους κανόνες της χρηματοοικονομικής πληροφόρησης.

            Ανταγωνισμός

                  —

                  Να εδραιωθεί η επιβολή της νομοθεσίας στον τομέα της καταπολέμησης των μονοπωλίων και των κρατικών ενισχύσεων, με ιδιαίτερη έμφαση στα μονοπώλια και τις επιχειρήσεις με ειδικά ή αποκλειστικά δικαιώματα.

                  —

                  Να συνεχιστεί η αναδιάρθρωση του χαλυβουργικού κλάδου στο πλαίσιο ενός συμφωνηθέντος ολοκληρωμένου τομεακού προγράμματος.

                  —

                  Να αυξηθεί η ευαισθητοποίηση των παραγόντων της αγοράς και των χορηγών βοήθειας έναντι των κανόνων της αντιμονοπωλιακής νομοθεσίας και των κρατικών ενισχύσεων.

            Κοινωνία της πληροφορίας και μέσα ενημέρωσης

                  —

                  Να ολοκληρωθεί η μεταφορά στο εθνικό δίκαιο του κεκτημένου στον τομέα των τηλεπικοινωνιών και να προετοιμαστεί η πλήρης ελευθέρωση των αγορών.

                  —

                  Να ολοκληρωθεί η εναρμόνιση της νομοθεσίας στον οπτικοακουστικό τομέα και να ενισχυθούν οι αρμοδιότητες της ανεξάρτητης ρυθμιστικής ραδιοτηλεοπτικής αρχής.

            Γεωργία και ανάπτυξη της υπαίθρου

                  —

                  Να συνεχιστούν οι εργασίες για τη σύσταση του ολοκληρωμένου συστήματος διαχείρισης και ελέγχου, ειδικότερα όσον αφορά το σύστημα αναγνώρισης αγροτεμαχίων.

            Ασφάλεια τροφίμων, κτηνιατρική και φυτοϋγειονομική πολιτική

                  —

                  Να εναρμονιστεί η νομοθεσία στον κτηνιατρικό και φυτοϋγειονομικό τομέα και στον τομέα της ασφάλειας τροφίμων.

                  —

                  Να δημιουργηθεί η αναγκαία διοικητική ικανότητα για την εφαρμογή της νομοθεσίας στον κτηνιατρικό και φυτοϋγειονομικό τομέα και στον τομέα της ασφάλειας τροφίμων.

                  —

                  Να καθιερωθεί σύστημα αναγνώρισης και καταγραφής των αιγοπροβάτων, σύμφωνα με τις απαιτήσεις της ΕΕ.

                  —

                  Να εκσυγχρονισθούν οι εγκαταστάσεις μεταποίησης ειδών διατροφής ώστε να τηρούνται τα πρότυπα και η νομοθεσία της ΕΕ για την ασφάλεια των τροφίμων. Να εκσυγχρονισθούν οι γαλακτοκομικές εκμεταλλεύσεις.

                  —

                  Να εφαρμοσθεί σύστημα ελέγχου της ασφάλειας τροφίμων.

                  —

                  Να δημιουργηθεί σύστημα συλλογής των πτωμάτων και επεξεργασίας των ζωικών υποπροϊόντων.

                  —

                  Να εφαρμοσθεί σχέδιο εξάλειψης των κυριότερων ασθενειών.

                  —

                  Να εναρμονιστεί το σύστημα καταγραφής φυτικών ποικιλιών προς τις απαιτήσεις της ΕΕ.

                  —

                  Να εναρμονιστούν περαιτέρω οι απαιτήσεις για τα κατάλοιπα φυτοφαρμάκων με τις διατάξεις της ΕΕ.

            Αλιεία

                  —

                  Να ολοκληρωθεί η καθιέρωση των κατάλληλων διοικητικών δομών και η απόκτηση εξοπλισμού σε κεντρικό και περιφερειακό επίπεδο, ώστε να εξασφαλίζεται η εφαρμογή της κοινής πολιτικής αλιείας.

            Πολιτική μεταφορών

                  —

                  Να ολοκληρωθεί η νομοθετική και διοικητική εναρμόνιση σε όλα τα μέσα μεταφορών. Για τις οδικές μεταφορές, κύριοι στόχοι είναι η πρόσβαση στην αγορά, η οδική ασφάλεια, οι τεχνικοί έλεγχοι των οχημάτων, οι επιτόπιοι έλεγχοι της κυκλοφορίας καθώς και οι κοινωνικοί, φορολογικοί και τεχνικοί κανόνες. Οι θαλάσσιες μεταφορές θα πρέπει να εμπεριέχουν την ασφάλεια της ναυσιπλοΐας.

                  —

                  Να εξασφαλιστεί η εφαρμογή και η επιβολή της νομοθεσίας για τις οδικές, θαλάσσιες και αεροπορικές μεταφορές (ιδιαίτερα η αεροπορική ασφάλεια και η διαχείριση της εναέριας κυκλοφορίας). Για τον σκοπό αυτό, πρέπει να βελτιωθεί η ικανότητα των αρμοδίων φορέων όσον αφορά την εφαρμογή και την επιβολή της νομοθεσίας σε όλα τα επίπεδα της πολιτικής αεροπορίας, των οδικών και των σιδηροδρομικών μεταφορών.

                  —

                  Να ολοκληρωθεί η αναδιάρθρωση της εθνικής εταιρείας σιδηροδρόμων και να ανοίξει η αγορά σιδηροδρομικών μεταφορών σύμφωνα με τις απαιτήσεις του κεκτημένου.

                  —

                  Να εφαρμοστεί πρόγραμμα τεχνικής προσαρμογής του τουρκικού στόλου θαλάσσιων και οδικών μεταφορών ώστε να συμμορφώνεται προς τους κοινοτικούς κανόνες.

            Ενέργεια

                  —

                  Να ολοκληρωθεί η εναρμόνιση της εθνικής νομοθεσίας με το κεκτημένο.

                  —

                  Να ενισχυθούν περαιτέρω οι διοικητικές και κανονιστικές δομές.

                  —

                  Να γίνει αναδιάρθρωση των επιχειρήσεων παραγωγής ενέργειας και να ανοίξει η ενεργειακή αγορά σύμφωνα με το κεκτημένο.

                  —

                  Να εξασφαλιστεί υψηλό επίπεδο πυρηνικής ασφάλειας. Κατά τη δημιουργία μονάδων παραγωγής πυρηνικής ενέργειας, ειδικότερα, να ενισχύεται έγκαιρα η ικανότητα, η ανεξαρτησία και οι πόροι της ρυθμιστικής αρχής, πριν αρχίσει η έκδοση αδειών. Να εξασφαλισθεί η εκτίμηση των περιβαλλοντικών επιπτώσεων (EIA) σε πλήρη συμφωνία με την εν λόγω οδηγία.

            Φορολογία

                  —

                  Να προχωρήσουν ουσιαστικά οι εργασίες ολοκλήρωσης της εναρμόνισης με το φορολογικό κεκτημένο, όσον αφορά τον ΦΠΑ, τους ειδικούς φόρους κατανάλωσης και την άμεση φορολογία, περιλαμβανομένου και του κώδικα δεοντολογίας για τη φορολόγηση των επιχειρήσεων.

                  —

                  Να συνεχισθεί η ενίσχυση και ο εκσυγχρονισμός της φορολογικής διοίκησης, περιλαμβανομένου και του τομέα ΤΠ, ώστε να βελτιωθεί η είσπραξη των φορολογικών εσόδων. Να συνεχιστούν οι προσπάθειες ανάπτυξης των αναγκαίων συστημάτων ΤΠ έτσι ώστε να καταστεί δυνατή η ανταλλαγή ηλεκτρονικών δεδομένων με την ΕΕ και τα κράτη μέλη της.

            Οικονομική και νομισματική πολιτική

                  —

                  Να ολοκληρωθεί η εναρμόνιση με τις διατάξεις του κεκτημένου όσον αφορά την απαγόρευση της προνομιακής πρόσβασης των αρχών του δημόσιου τομέα στα χρηματοπιστωτικά ιδρύματα και την απαγόρευση της άμεσης χρηματοδότησης του δημόσιου τομέα.

            Στατιστικές

                  —

                  Να εναρμονιστεί το μητρώο των επιχειρήσεων με τους κανόνες της ΕΕ.

                  —

                  Να συνεχιστεί η εναρμόνιση με το κεκτημένο των μακροοικονομικών στατιστικών, ιδίως όσον αφορά τις εκτιμήσεις του ΑΕγχΠ, τους εναρμονισμένους δείκτες τιμών καταναλωτή, τους βραχυπρόθεσμους δείκτες, το ισοζύγιο πληρωμών και τις στατιστικές για την εργασία.

                  —

                  Να ενισχυθεί ο συντονιστικός ρόλος της κρατικής στατιστικής υπηρεσίας προκειμένου να βελτιωθεί η συλλογή και η επεξεργασία δεδομένων που προέρχονται από διάφορες κρατικές υπηρεσίες.

                  —

                  Να αυξηθεί η χρησιμοποίηση διοικητικών πηγών για τη συλλογή πληροφοριών.

                  —

                  Να εναρμονισθούν πλήρως οι οικονομικές στατιστικές με τις απαιτήσεις του ευρωπαϊκού συστήματος ολοκληρωμένων οικονομικών λογαριασμών (ΕΣΛ) 95.

            Κοινωνική πολιτική και απασχόληση

                  —

                  Να ολοκληρωθεί η μεταφορά του κεκτημένου και να ενισχυθούν οι σχετικές διοικητικές δομές και οι δομές επιβολής της νομοθεσίας, συμπεριλαμβανομένων των επιθεωρήσεων εργασίας.

                  —

                  Να διασφαλιστεί η εφαρμογή και η επιβολή της κοινωνικής πολιτικής και του κεκτημένου στον τομέα της απασχόλησης.

                  —

                  Να καταρτισθεί εθνική στρατηγική για την απασχόληση ενόψει της συμμετοχής στην ευρωπαϊκή στρατηγική για την απασχόληση, κυρίως με την εκπόνηση και την εφαρμογή κοινής μελέτης για την πολιτική απασχόλησης, και να αναπτυχθεί η ικανότητα παρακολούθησης της αγοράς εργασίας και των κοινωνικών εξελίξεων.

                  —

                  Να χαραχθεί εθνική στρατηγική για την κοινωνική ενσωμάτωση και να συγκεντρώνονται τα αναγκαία στοιχεία, σύμφωνα με την πρακτική της ΕΕ.

                  —

                  Να ενισχυθεί περαιτέρω η κοινωνική προστασία, ιδίως με την εδραίωση της μεταρρύθμισης του συστήματος κοινωνικής ασφάλειας και συνταξιοδότησης, ώστε αυτό να καταστεί οικονομικά βιώσιμο, και ταυτόχρονη ενίσχυση του δικτύου κοινωνικής προστασίας.

            Πολιτική επιχειρήσεων και βιομηχανική πολιτική

                  —

                  Να συνεχιστεί η απλούστευση του επιχειρηματικού περιβάλλοντος για τις ΜΜΕ, και η εναρμόνιση με τον ορισμό της ΜΜΕ που χρησιμοποιείται στην ΕΕ.

            Διευρωπαϊκά δίκτυα

                  —

                  Να υλοποιηθούν τα έργα προτεραιότητας που έχουν καθοριστεί στο πλαίσιο της αξιολόγησης των αναγκών σε υποδομές μεταφορών και σε συνοχή με τις κατευθυντήριες γραμμές της Ευρωπαϊκής Κοινότητας για τα διευρωπαϊκά δίκτυα μεταφορών.

                  —

                  Να προωθηθεί η υλοποίηση στην Τουρκία έργων που αναφέρονται ως έργα κοινού ενδιαφέροντος στις κατευθυντήριες γραμμές της Ευρωπαϊκής Κοινότητας για το διευρωπαϊκό δίκτυο ενέργειας.

            Περιφερειακή πολιτική και συντονισμός των διαρθρωτικών μέσων

                  —

                  Να συνεχιστεί η βελτίωση τη διοικητικής ικανότητας για την εφαρμογή της περιφερειακής πολιτικής τόσο σε κεντρικό όσο και σε περιφερειακό επίπεδο.

                  —

                  Να καθιερωθούν πολυετείς δημοσιονομικές διαδικασίες που θα προβλέπουν κριτήρια προτεραιότητας για τις δημόσιες επενδύσεις στις περιφέρειες.

            Δικαιοσύνη, ελευθερία και ασφάλεια

                  —

                  Να εναρμονιστούν με τα ευρωπαϊκά πρότυπα το καθεστώς και η λειτουργία της χωροφυλακής.

                  —

                  Να συνεχιστεί η εναρμόνιση με το κεκτημένο της νομοθεσίας και της πρακτικής για τις θεωρήσεις.

                  —

                  Να συνεχιστεί η εναρμόνιση με το κεκτημένο στον τομέα του ασύλου, μέσω της άρσης του γεωγραφικού περιορισμού της σύμβασης της Γενεύης· να ενισχυθεί το σύστημα υποβολής και διεκπεραίωσης των αιτήσεων παροχής ασύλου και να αναπτυχθούν μέτρα κοινωνικής στήριξης και ενσωμάτωσης των προσφύγων.

                  —

                  Στον τομέα των ναρκωτικών, να συνεχιστεί η ενίσχυση του εθνικού σημείου επαφής.

                  —

                  Να συνεχιστεί η ανάπτυξη της ικανότητας της τελωνειακής υπηρεσίας, και μέσω της σύναψης συμφωνιών τελωνειακής συνεργασίας και της εισαγωγής κινητών μονάδων επιτήρησης.

                  —

                  Όσον αφορά την προστασία των δεδομένων, να εξασφαλιστεί η εφαρμογή του κεκτημένου μέσω της σύστασης ανεξάρτητης αρχής παρακολούθησης.

                  —

                  Να υιοθετηθούν και να εφαρμοσθούν το κεκτημένο και οι βέλτιστες πρακτικές για τη μετανάστευση ούτως ώστε να προλαμβάνεται η παράνομη μετανάστευση.

                  —

                  Να συνεχιστεί η εναρμόνιση με το κεκτημένο και με τις βέλτιστες πρακτικές, σύμφωνα με το εθνικό σχέδιο δράσης για τη διαχείριση των συνόρων, έτσι ώστε να γίνει η προετοιμασία για την πλήρη εναρμόνιση με το κεκτημένο της συμφωνίας Σένγκεν.

                  —

                  Να υιοθετηθεί και να εφαρμοστεί το κεκτημένο στους τομείς της διαφθοράς, της καταπολέμησης των ναρκωτικών, του οργανωμένου εγκλήματος, της νομιμοποίησης εσόδων από παράνομες δραστηριότητες, της δικαστικής συνεργασίας στις ποινικές και αστικές υποθέσεις, του ποινικού δικαίου, της προστασίας του ευρώ και των οικονομικών συμφερόντων της Κοινότητας.

            Εκπαίδευση και πολιτισμός

                  —

                  Να ολοκληρωθεί η εναρμόνιση με τις πολιτικές της ΕΕ σχετικά με την προστασία της πολιτιστικής πολυμορφίας, ιδίως στο πλαίσιο της σύμβασης της Unesco για την πολιτιστική πολυμορφία.

            Περιβάλλον

                  —

                  Να συνεχιστεί η εναρμόνιση με το κεκτημένο και να ενισχυθεί η θεσμική, διοικητική και εποπτική ικανότητα, ώστε να διασφαλίζεται η προστασία του περιβάλλοντος και η συγκέντρωση στοιχείων.

                  —

                  Να ενσωματωθούν οι αρχές της βιώσιμης ανάπτυξης στον καθορισμό και την εφαρμογή όλων των τομεακών πολιτικών.

                  —

                  Να εξασφαλιστεί η πλήρης μεταφορά και η σταδιακή εφαρμογή και επιβολή της οδηγίας για τη στρατηγική περιβαλλοντική εκτίμηση, όπως τροποποιήθηκε.

                  —

                  Να εγκριθεί και να εφαρμοστεί εθνικό πρόγραμμα διαχείρισης των αποβλήτων.

            Τελωνειακή ένωση

                  —

                  Να ολοκληρωθεί η εναρμόνιση της τελωνειακής νομοθεσίας ιδίως όσον αφορά τη διαχείριση των δασμολογικών ποσοστώσεων, τις ελεύθερες ζώνες, τα αγαθά και τις τεχνολογίες διπλής χρήσης, τις πρόδρομες ουσίες και τα εμπορεύματα παραποίησης/απομίμησης και τα πειρατικά εμπορεύματα.

                  —

                  Να συνεχιστούν οι προσπάθειες εκσυγχρονισμού των τελωνειακών ελέγχων και πράξεων και να διασφαλιστεί ότι όλες οι τελωνειακές υπηρεσίες είναι εξοπλισμένες με τεχνολογία πληροφοριών.

                  —

                  Να συνεχιστούν οι προετοιμασίες για τη διασυνδεσιμότητα των συστημάτων ΤΠ με την ΕΕ.

            Δημοσιονομικός έλεγχος

                  —

                  Να ενισχυθεί η σημερινή ικανότητα διαχείρισης και ελέγχου όλων των φορέων που εμπλέκονται στη διαχείριση των κοινοτικών προενταξιακών κονδυλίων στο πλαίσιο του συστήματος αποκεντρωμένης εφαρμογής (DIS).

                  —

                  Να προετοιμασθούν όλοι οι φορείς που εμπλέκονται στη διαχείριση των κοινοτικών προενταξιακών κονδυλίων με σκοπό τη διαπίστευσή τους στο πλαίσιο του διευρυμένου συστήματος αποκεντρωμένης εφαρμογής (EDIS).

                  —

                  Να προετοιμασθεί ο σχεδιασμός μιας λειτουργικά ανεξάρτητης υπηρεσίας για την καταπολέμηση της απάτης.

                  —

                  Να ενισχυθεί η ικανότητα των διοικητικών δομών που έχουν συσταθεί για την προστασία των οικονομικών συμφερόντων της ΕΚ.

            4.   ΠΡΟΓΡΑΜΜΑΤΙΣΜΟΣ
      Η χρηματοδοτική βοήθεια για τις προτεραιότητες που καθορίζονται στην εταιρική σχέση για την προσχώρηση θα χορηγείται μέσω ετήσιων αποφάσεων χρηματοδότησης που θα λαμβάνει η Επιτροπή, σύμφωνα με τη διαδικασία που προβλέπεται στο άρθρο 8 του κανονισμού (ΕΚ) αριθ. 2500/2001 του Συμβουλίου, της 17ης Δεκεμβρίου 2001, για την παροχή προενταξιακής χρηματοδοτικής βοήθειας στην Τουρκία (2) (για το πρόγραμμα 2006) και στον κανονισμό για το μέσο προενταξιακής βοήθειας (IPA), μόλις αυτό εγκριθεί (για τα προγράμματα 2007-2013). Μετά τις αποφάσεις χρηματοδότησης θα ακολουθήσει η υπογραφή χρηματοδοτικής σύμβασης με την Τουρκία.
      5.   ΠΡΟΫΠΟΘΕΣΕΙΣ
      Η κοινοτική βοήθεια για τη χρηματοδότηση έργων από τα προενταξιακά μέσα προϋποθέτει την τήρηση εκ μέρους της Τουρκίας των δεσμεύσεων που περιέχονται στις συμφωνίες ΕΚ-Τουρκίας, καθώς και στην απόφαση αριθ. 1/95 για την τελωνειακή ένωση και σε άλλες αποφάσεις, την πραγματοποίηση περαιτέρω συγκεκριμένης προόδου όσον αφορά την αποτελεσματική εκπλήρωση των κριτηρίων της Κοπεγχάγης, και ιδίως προόδου όσον αφορά την τήρηση των ειδικών προτεραιοτήτων που καθορίζει η παρούσα αναθεωρημένη εταιρική σχέση προσχώρησης. Η μη τήρηση αυτών των γενικών προϋποθέσεων θα μπορούσε να οδηγήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 5 του κανονισμού (ΕΚ) αριθ. 2500/2001. Ειδικές προϋποθέσεις περιλαμβάνονται επίσης σε μεμονωμένα ετήσια προγράμματα.
      6.   ΠΑΡΑΚΟΛΟΥΘΗΣΗ
      Η εφαρμογή της εταιρικής σχέσης για την προσχώρηση εξετάζεται μέσω των μηχανισμών που έχουν συσταθεί με τη συμφωνία σύνδεσης, ανά περίπτωση, και μέσω των εκθέσεων προόδου που συντάσσει η Επιτροπή.
      Στις υποεπιτροπές της συμφωνίας σύνδεσης παρέχεται η δυνατότητα επανεξέτασης της εφαρμογής των προτεραιοτήτων της εταιρικής σχέσης για την προσχώρηση, καθώς και της προόδου που σημειώνεται όσον αφορά την προσέγγιση, την εφαρμογή και την επιβολή της νομοθεσίας. Η επιτροπή σύνδεσης συζητά τις γενικές εξελίξεις, την πρόοδο και τα προβλήματα όσον αφορά την τήρηση των προτεραιοτήτων της εταιρικής σχέσης για την προσχώρηση καθώς και ειδικότερα θέματα που οι υποεπιτροπές παραπέμπουν στην εν λόγω επιτροπή.
      Η παρακολούθηση του προγράμματος προενταξιακής χρηματοδοτικής βοήθειας διεξάγεται από κοινού από την Τουρκία και την Ευρωπαϊκή Επιτροπή, μέσω μεικτής επιτροπής παρακολούθησης. Για να εξασφαλισθεί αποτελεσματική παρακολούθηση, τα έργα που χρηματοδοτούνται στο πλαίσιο κάθε χρηματοδοτικής συμφωνίας πρέπει να περιλαμβάνουν επαληθεύσιμους και μετρήσιμους δείκτες αποτελεσματικότητας. Η παρακολούθηση με βάση αυτούς τους δείκτες θα βοηθήσει την Επιτροπή, την επιτροπή διαχείρισης Phare [και τη διάδοχό της στο πλαίσιο του μέσου προενταξιακής βοήθειας (ΙΡΑ)] και την Τουρκία να αναπροσανατολίσουν στη συνέχεια τα προγράμματα αν κριθεί αναγκαίο και να καταρτίσουν νέα προγράμματα.
      Η επιτροπή διαχείρισης του Phare μεριμνά ώστε οι ενέργειες που χρηματοδοτούνται βάσει των προενταξιακών προγραμμάτων να είναι συμβατές μεταξύ τους καθώς και με την εταιρική σχέση για την προσχώρηση, όπως προβλέπεται στον κανονισμό (ΕΚ) αριθ. 2500/2001 του Συμβουλίου.
      Η εταιρική σχέση για την προσχώρηση θα εξακολουθήσει να τροποποιείται, οσάκις απαιτείται, σύμφωνα με το άρθρο 2 του κανονισμού (ΕΚ) αριθ. 622/98 του Συμβουλίου, της 16ης Μαρτίου 1998 σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής, και ιδίως για τη θέσπιση εταιρικών σχέσεων ενόψει της προσχώρησης (3).

         (1)  Βλέπε επίσης την από 21 Σεπτεμβρίου 2005 δήλωση της Ευρωπαϊκής Κοινότητας και των κρατών μελών της.

         (2)  ΕΕ L 342 της 27.12.2001, σ. 1· κανονισμός όπως τροποποιήθηκε από τον κανονισμό (ΕΚ) αριθ. 2112/2005 (ΕΕ L 344 της 27.12.2005, σ. 23).

         (3)  ΕΕ L 85 της 20.3.1998, σ. 1.


title: 2011/67/ΕΕ: Απόφαση της Ευρωπαϊκής Κεντρικής Τράπεζας, της 13ης Δεκεμβρίου 2010 , σχετικά με την έκδοση τραπεζογραμματίων ευρώ (ΕΚΤ/2010/29)

text:
               9.2.2011

               EL

               Επίσημη Εφημερίδα της Ευρωπαϊκής Ένωσης

               L 35/26

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 13ης Δεκεμβρίου 2010
   σχετικά με την έκδοση τραπεζογραμματίων ευρώ
   (αναδιατύπωση)
   (ΕΚΤ/2010/29)
   (2011/67/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 128 παράγραφος 1,
   Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως το άρθρο 16,
   Εκτιμώντας τα ακόλουθα:

               (1)

               Σύμφωνα με το άρθρο 128 παράγραφος 1 της Συνθήκης και το άρθρο 16 του καταστατικού του ΕΣΚΤ, το διοικητικό συμβούλιο της Ευρωπαϊκής Κεντρικής Τράπεζας (ΕΚΤ) έχει το αποκλειστικό δικαίωμα να επιτρέπει την έκδοση τραπεζογραμματίων ευρώ μέσα στην Ένωση. Δυνάμει των εν λόγω διατάξεων, η ΕΚΤ και οι ΕθνΚΤ μπορούν να εκδίδουν τραπεζογραμμάτια ευρώ, τα οποία είναι τα μόνα τραπεζογραμμάτια που αποτελούν νόμιμο χρήμα εντός των κρατών μελών με νόμισμα το ευρώ. Το δίκαιο της Ένωσης έχει προβλέψει ένα σύστημα πλειονότητας φορέων έκδοσης τραπεζογραμματίων. Τραπεζογραμμάτια ευρώ εκδίδουν η ΕΚΤ και οι ΕθνΚΤ.

               (2)

               Σύμφωνα με το άρθρο 10 του κανονισμού (ΕΚ) αριθ. 974/98 του Συμβουλίου, της 3ης Μαΐου 1998, για την εισαγωγή του ευρώ (1), από την 1η Ιανουαρίου 2002 η ΕΚΤ και οι ΕθνΚΤ θέτουν σε κυκλοφορία τραπεζογραμμάτια σε ευρώ. Τα τραπεζογραμμάτια ευρώ αποτελούν έκφραση του ιδίου και ενιαίου νομίσματος και υπόκεινται σε ενιαίο νομικό καθεστώς.

               (3)

               Καθώς η θέση τραπεζογραμματίων σε κυκλοφορία αποτελεί μια διαδικασία που κατευθύνεται από τη ζήτηση, η έκδοση τραπεζογραμματίων ευρώ δεν είναι αναγκαίο να υπόκειται σε ποσοτικά ή άλλα όρια.

               (4)

               Η απόφαση ΕΚΤ/2003/4, της 20ής Μαρτίου 2003, σχετικά με τις ονομαστικές αξίες, τις προδιαγραφές, την αναπαραγωγή, την ανταλλαγή και την απόσυρση των τραπεζογραμματίων ευρώ (2), περιέχει κοινούς κανόνες για τα τραπεζογραμμάτια ευρώ. Η ΕΚΤ έχει θεσπίσει κοινές τεχνικές προδιαγραφές για τα τραπεζογραμμάτια ευρώ, καθώς επίσης και μέτρα ποιοτικού ελέγχου προκειμένου να διασφαλίζεται ότι τα τραπεζογραμμάτια ευρώ πληρούν τις εν λόγω προδιαγραφές. Κατά συνέπεια, όλα τα τραπεζογραμμάτια ευρώ διαθέτουν την ίδια εμφάνιση και το ίδιο επίπεδο ποιότητας και δεν γίνεται καμία διάκριση ανάμεσα σε τραπεζογραμμάτια της ίδιας ονομαστικής αξίας.

               (5)

               Όλα τα τραπεζογραμμάτια ευρώ θα πρέπει να υπόκεινται στις ίδιες προϋποθέσεις αποδοχής και επεξεργασίας από τα μέλη του Ευρωσυστήματος, ανεξαρτήτως του ποιο μέλος τα έχει θέσει σε κυκλοφορία. Η πρακτική επαναπατρισμού των εκφρασμένων σε εθνικές νομισματικές μονάδες τραπεζογραμματίων στην εκδούσα κεντρική τράπεζα δεν εφαρμόζεται στα τραπεζογραμμάτια ευρώ. Το καθεστώς που διέπει την έκδοση τραπεζογραμματίων ευρώ βασίζεται στην αρχή του μη επαναπατρισμού των τραπεζογραμματίων ευρώ.

               (6)

               Σύμφωνα με το άρθρο 29.1 του καταστατικού του ΕΣΚΤ, σε κάθε κεντρική τράπεζα η οποία είναι μέλος του ευρωπαϊκού συστήματος κεντρικών τραπεζών αποδίδεται στάθμιση στην κλείδα κατανομής για την εγγραφή στο κεφάλαιο της ΕΚΤ, που καθορίζεται στην απόφαση ΕΚΤ/2008/23, της 12ης Δεκεμβρίου 2008, σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (3). Η εν λόγω στάθμιση βασίζεται στον πληθυσμό και στο ακαθάριστο εγχώριο προϊόν κάθε κράτους μέλους και διέπει τις εισφορές στο κεφάλαιο της ΕΚΤ, τις μεταβιβάσεις των συναλλαγματικών διαθεσίμων των ΕθνΚΤ στην ΕΚΤ, την κατανομή του νομισματικού εισοδήματος των ΕθνΚΤ, καθώς και τη διανομή των κερδών και τον επιμερισμό των ζημιών της ΕΚΤ.

               (7)

               Τα τραπεζογραμμάτια ευρώ αποτελούν νόμιμο χρήμα σε όλα τα κράτη μέλη με νόμισμα το ευρώ, κυκλοφορούν ελεύθερα εντός της ζώνης του ευρώ, εκδίδονται εκ νέου από τα μέλη του Ευρωσυστήματος και είναι δυνατή η αποθήκευση ή χρησιμοποίησή τους και εκτός της ζώνης του ευρώ. Οι υποχρεώσεις σε σχέση με την έκδοση της συνολικής αξίας των κυκλοφορούντων τραπεζογραμματίων ευρώ θα πρέπει, επομένως, να κατανέμονται μεταξύ των μελών του Ευρωσυστήματος με βάση κάποιο αντικειμενικό κριτήριο. Κατάλληλο κριτήριο συνιστά το μερίδιο συμμετοχής κάθε ΕθνΚΤ στο καταβεβλημένο κεφάλαιο της ΕΚΤ. Το μερίδιο αυτό προκύπτει από την αναλογική εφαρμογή της κλείδας κατανομής που αναφέρεται στο άρθρο 29.1 του καταστατικού στις ΕθνΚΤ. Δεδομένου ότι το εν λόγω κριτήριο δεν εφαρμόζεται σε σχέση με την ΕΚΤ, το ποσοστό του μεριδίου των τραπεζογραμματίων ευρώ που εκδίδει η ΕΚΤ καθορίζεται από το διοικητικό συμβούλιο.

               (8)

               Δυνάμει των άρθρων 9.2 και 12.1 του καταστατικού του ΕΣΚΤ, τα οποία καθιερώνουν την αρχή της αποκέντρωσης για τις πράξεις του Ευρωσυστήματος, η θέση σε κυκλοφορία και η απόσυρση από την κυκλοφορία όλων των τραπεζογραμματίων ευρώ, συμπεριλαμβανομένων εκείνων που εκδίδει η ΕΚΤ, ανατίθενται στις ΕθνΚΤ. Για λόγους συνέπειας προς την εν λόγω αρχή, η υλική διαχείριση των τραπεζογραμματίων ευρώ διενεργείται επίσης από τις ΕθνΚΤ.

               (9)

               Από τη διαφορά ανάμεσα στην αξία των τραπεζογραμματίων ευρώ, τα οποία κατανέμονται σε κάθε ΕθνΚΤ σύμφωνα με την κλείδα κατανομής τραπεζογραμματίων, και στην αξία των τραπεζογραμματίων ευρώ, τα οποία θέτει σε κυκλοφορία η εν λόγω ΕθνΚΤ, θα πρέπει να προκύπτουν υπόλοιπα εντός του Ευρωσυστήματος. Δεδομένου ότι η ΕΚΤ δεν θέτει σε κυκλοφορία τραπεζογραμμάτια ευρώ, θα πρέπει να διατηρεί απαιτήσεις εντός του Ευρωσυστήματος έναντι των ΕθνΚΤ, για αξία που αντιστοιχεί στο μερίδιο των τραπεζογραμματίων ευρώ που εκδίδει. Η τοκοφορία των εν λόγω υπολοίπων εντός του Ευρωσυστήματος επηρεάζει τις εισοδηματικές θέσεις των ΕθνΚΤ και, για το λόγο αυτό, αποτελεί αντικείμενο της απόφασης ΕΚΤ/2010/23, της 25ης Νοεμβρίου 2010, σχετικά με την κατανομή του νομισματικού εισοδήματος των εθνικών κεντρικών τραπεζών των κρατών μελών με νόμισμα το ευρώ (αναδιατύπωση) (4), βάσει του άρθρου 32 του καταστατικού του ΕΣΚΤ,

               (10)

               Κατά το άρθρο 1 της απόφασης 2010/416/ΕΕ του Συμβουλίου, της 13ης Ιουλίου 2010, σύμφωνα με το άρθρο 140 παράγραφος 2 της συνθήκης για την υιοθέτηση του ενιαίου νομίσματος από την Εσθονία την 1η Ιανουαρίου 2011 (5), η Εσθονία πληροί τις αναγκαίες προϋποθέσεις για την υιοθέτηση του ευρώ, η δε παρέκκλιση που της έχει χορηγηθεί κατά τα οριζόμενα στο άρθρο 4 της πράξης προσχώρησης του 2003 (6) καταργείται με ισχύ από 1ης Ιανουαρίου 2011.

               (11)

               Δεδομένου ότι η Εσθονία θα υιοθετήσει το ευρώ την 1η Ιανουαρίου 2011, είναι αναγκαίο να τροποποιηθεί η απόφαση ΕΚΤ/2001/15, της 6ης Δεκεμβρίου 2001, σχετικά με την έκδοση τραπεζογραμματίων ευρώ (7), προκειμένου να καθοριστεί η κλείδα κατανομής τραπεζογραμματίων που θα ισχύει από 1ης Ιανουαρίου 2011. Δεδομένου ότι η απόφαση ΕΚΤ/2001/15 έχει ήδη τροποποιηθεί αρκετές φορές, είναι σκόπιμη, για λόγους σαφήνειας, η αναδιατύπωσή της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης:

               α)

               με τον όρο «ΕθνΚΤ» νοείται η εθνική κεντρική τράπεζα κράτους μέλους με νόμισμα το ευρώ·

               β)

               με τον όρο «τραπεζογραμμάτια ευρώ» νοούνται τα τραπεζογραμμάτια που πληρούν τις προϋποθέσεις της απόφασης ΕΚΤ/2003/4 και τις τεχνικές προδιαγραφές που καθορίζει το διοικητικό συμβούλιο·

               γ)

               με τον όρο «κλείδα κατανομής στο εγγεγραμμένο κεφάλαιο» νοούνται τα μερίδια συμμετοχής των ΕθνΚΤ (εκφραζόμενα ως ποσοστά) στο εγγεγραμμένο κεφάλαιο της ΕΚΤ, τα οποία προκύπτουν από την εφαρμογή στις ΕθνΚΤ των αναφερόμενων στο άρθρο 29.1 του καταστατικού του ΕΣΚΤ σταθμίσεων στην κλείδα κατανομής, όπως ισχύουν για το οικείο οικονομικό έτος·

               δ)

               με τον όρο «κλείδα κατανομής τραπεζογραμματίων» νοούνται τα ποσοστά που προκύπτουν από τη λήψη υπόψη του μεριδίου συμμετοχής της ΕΚΤ στο σύνολο των εκδιδόμενων τραπεζογραμματίων ευρώ και από την εφαρμογή της κλείδας κατανομής στο εγγεγραμμένο κεφάλαιο (με στρογγυλοποίηση στο πλησιέστερο ακέραιο πολλαπλάσιο του 0,0005 της εκατοστιαίας μονάδας) επί του μεριδίου συμμετοχής των ΕθνΚΤ στο εν λόγω σύνολο. Όταν τα ποσοστά που προκύπτουν δεν συμπληρώνουν αθροιζόμενα το 100 %, η διαφορά αντισταθμίζεται ως εξής: i) εάν το σύνολο είναι μικρότερο από το 100 %, με την προσθήκη 0,0005 της εκατοστιαίας μονάδας στα μικρότερα μερίδια συμμετοχής, κατά αύξουσα σειρά, έως ότου επιτευχθεί ακριβώς το 100 %, ή ii) εάν το σύνολο είναι μεγαλύτερο από το 100 %, με την αφαίρεση 0,0005 της εκατοστιαίας μονάδας από τα μεγαλύτερα μερίδια συμμετοχής, κατά φθίνουσα σειρά, έως ότου επιτευχθεί ακριβώς το 100 %. Στο παράρτημα I της παρούσας απόφασης καθορίζεται η κλείδα κατανομής τραπεζογραμματίων που εφαρμόζεται από 1ης Ιανουαρίου 2011.

         Άρθρο 2
   Έκδοση τραπεζογραμματίων ευρώ
   Η ΕΚΤ και οι ΕθνΚΤ εκδίδουν τραπεζογραμμάτια ευρώ.
   Άρθρο 3
   Υποχρεώσεις των φορέων έκδοσης τραπεζογραμματίων
   1.   Οι ΕθνΚΤ θέτουν σε κυκλοφορία και αποσύρουν από την κυκλοφορία τραπεζογραμμάτια ευρώ και προβαίνουν σε κάθε είδους υλική διαχείριση σε σχέση με το σύνολο των τραπεζογραμματίων ευρώ, συμπεριλαμβανομένων εκείνων που εκδίδει η ΕΚΤ.
   2.   Οι ΕθνΚΤ αποδέχονται όλα τα τραπεζογραμμάτια ευρώ κατ’ αίτηση του κατόχου για ανταλλαγή τους με τραπεζογραμμάτια ευρώ της ίδιας αξίας ή —στην περίπτωση δικαιούχων λογαριασμών— για πίστωσή τους σε λογαριασμούς που τηρούνται στην παραλήπτρια ΕθνΚΤ.
   3.   Οι ΕθνΚΤ αντιμετωπίζουν ως υποχρεώσεις και επεξεργάζονται όλα τα τραπεζογραμμάτια ευρώ που αποδέχονται, με τον ίδιο τρόπο.
   4.   Τραπεζογραμμάτια ευρώ που γίνονται αποδεκτά από ΕθνΚΤ δεν μεταβιβάζονται σε άλλες ΕθνΚΤ, αλλά παραμένουν στην κατοχή των πρώτων, με την προοπτική να καταστούν διαθέσιμα σε περίπτωση εκ νέου έκδοσης. Κατ’ εξαίρεση και σύμφωνα με κανόνες που θεσπίζει το διοικητικό συμβούλιο της ΕΚΤ:

               α)

               η παραλήπτρια ΕθνΚΤ μπορεί να προβαίνει στην καταστροφή ελλιπών, φθαρμένων, αλλοιωμένων από τη χρήση ή αποσυρθέντων τραπεζογραμματίων ευρώ και

               β)

               τα τραπεζογραμμάτια ευρώ που βρίσκονται στην κατοχή των ΕθνΚΤ μπορούν, για υλικοτεχνικούς λόγους, να αναδιανέμονται σε μεγάλες ποσότητες εντός του Ευρωσυστήματος.

         Άρθρο 4
   Κατανομή τραπεζογραμματίων ευρώ εντός του Ευρωσυστήματος
   1.   Η συνολική αξία των κυκλοφορούντων τραπεζογραμματίων ευρώ κατανέμεται στα μέλη του Ευρωσυστήματος με εφαρμογή της κλείδας κατανομής τραπεζογραμματίων.
   2.   Από τη διαφορά ανάμεσα στην αξία των τραπεζογραμματίων ευρώ, τα οποία κατανέμονται σε κάθε ΕθνΚΤ σύμφωνα με την κλείδα κατανομής τραπεζογραμματίων, και στην αξία των τραπεζογραμματίων ευρώ, τα οποία θέτει σε κυκλοφορία η εν λόγω ΕθνΚΤ, προκύπτουν υπόλοιπα εντός του Ευρωσυστήματος. Η ΕΚΤ διατηρεί απαιτήσεις εντός του Ευρωσυστήματος έναντι των ΕθνΚΤ, κατ’ αναλογία προς τα μερίδια συμμετοχής των τελευταίων στην κλείδα κατανομής στο εγγεγραμμένο κεφάλαιο, για αξία που αντιστοιχεί στην αξία των τραπεζογραμματίων ευρώ που εκδίδει.
   Άρθρο 5
   Κατάργηση
   Η απόφαση ΕΚΤ/2001/15 καταργείται. Κάθε αναφορά στην καταργούμενη απόφαση θεωρείται ότι γίνεται στην παρούσα απόφαση.
   Άρθρο 6
   Έναρξη ισχύος
   Η παρούσα απόφαση αρχίζει να ισχύει την 1η Ιανουαρίου 2011.

      Φρανκφούρτη, 13 Δεκεμβρίου 2010.

            Ο Πρόεδρος της ΕΚΤ

         Jean-Claude TRICHET

      (1)  ΕΕ L 139 της 11.5.1998, σ. 1.

      (2)  ΕΕ L 78 της 25.3.2003, σ. 16.

      (3)  ΕΕ L 21 της 24.1.2009, σ. 66.

      (4)  Δεν έχει δημοσιευθεί ακόμη στην Επίσημη Εφημερίδα.

      (5)  ΕΕ L 196 της 28.7.2010, σ. 24.

      (6)  Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των συνθηκών επί των οποίων βασίζεται η Ευρωπαϊκή Ένωση (ΕΕ L 236 της 23.9.2003, σ. 33).

      (7)  ΕΕ L 337 της 20.12.2001, σ. 52.

      ΠΑΡΑΡΤΗΜΑ Ι

         ΚΛΕΙΔΑ ΚΑΤΑΝΟΜΗΣ ΤΡΑΠΕΖΟΓΡΑΜΜΑΤΙΩΝ ΑΠΟ ΤΗΝ 1Η ΙΑΝΟΥΑΡΙΟΥ 2011

                  Ευρωπαϊκή Κεντρική Τράπεζα

                  8,0000 %

                  Nationale Bank van België/Banque Nationale de Belgique

                  3,1895 %

                  Deutsche Bundesbank

                  24,8995 %

                  Eesti Pank

                  0,2355 %

                  Banc Ceannais na hÉireann/Central Bank of Ireland

                  1,4605 %

                  Τράπεζα της Ελλάδος

                  2,5835 %

                  Banco de España

                  10,9185 %

                  Banque de France

                  18,6985 %

                  Banca d’Italia

                  16,4310 %

                  Κεντρική Τράπεζα της Κύπρου

                  0,1800 %

                  Banque centrale du Luxembourg

                  0,2295 %

                  Bank Centrali ta’ Malta/Central Bank of Malta

                  0,0830 %

                  De Nederlandsche Bank

                  5,2440 %

                  Oesterreichische Nationalbank

                  2,5530 %

                  Banco de Portugal

                  2,3015 %

                  Banka Slovenije

                  0,4325 %

                  Národná banka Slovenska

                  0,9115 %

                  Suomen Pankki

                  1,6485 %

                  ΣΥΝΟΛΟ

                  100,0000 %

      ΠΑΡΑΡΤΗΜΑ ΙΙ

         ΚΑΤΑΡΓΟΥΜΕΝΗ ΑΠΟΦΑΣΗ ΚΑΙ ΔΙΑΔΟΧΙΚΕΣ ΤΡΟΠΟΠΟΙΗΣΕΙΣ ΤΗΣ

                  Απόφαση ΕΚΤ/2001/15

                     ΕΕ L 337 της 20.12.2001, σ. 52.

                  Απόφαση ΕΚΤ/2003/23

                     ΕΕ L 9 της 15.1.2004, σ. 40.

                  Απόφαση ΕΚΤ/2004/9

                     ΕΕ L 205 της 9.6.2004, σ. 17.

                  Απόφαση ΕΚΤ/2006/25

                     ΕΕ L 24 της 31.1.2007, σ. 13.

                  Απόφαση ΕΚΤ/2007/19

                     ΕΕ L 1 της 4.1.2008, σ. 7.

                  Απόφαση ΕΚΤ/2008/26

                     ΕΕ L 21 της 24.1.2009, σ. 75.


title: 2013/69/ΕΕ: Απόφαση του Συμβουλίου, της 28ης Ιανουαρίου 2013 , για τον διορισμό στην Επιτροπή των Περιφερειών ενός αναπληρωματικού μέλους από την Τσεχική Δημοκρατία

text:
               1.2.2013

               EL

               Επίσημη Εφημερίδα της Ευρωπαϊκής Ένωσης

               L 32/17

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 28ης Ιανουαρίου 2013
   για τον διορισμό στην Επιτροπή των Περιφερειών ενός αναπληρωματικού μέλους από την Τσεχική Δημοκρατία
   (2013/69/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της τσεχικής κυβέρνησης,
   Εκτιμώντας τα ακόλουθα:

               (1)

               Στις 22 Δεκεμβρίου 2009 και στις 18 Ιανουαρίου 2010, το Συμβούλιο εξέδωσε τις αποφάσεις 2009/1014/ΕΕ (1) και 2010/29/ΕΕ (2) για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2010 έως 25 Ιανουαρίου 2015.

               (2)

               Μία θέση αναπληρωματικού μέλους της Επιτροπής των Περιφερειών έμεινε κενή λόγω της λήξης της θητείας του κ. David RATH,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζεται ως αναπληρωματικό μέλος στην Επιτροπή των Περιφερειών για το εναπομένον διάστημα της θητείας, ήτοι έως τις 25 Ιανουαρίου 2015:

               —

               ο κ. Václav NOVOTNÝ, radní hl. města Prahy.

         Άρθρο 2
   Η παρούσα απόφαση αρχίζει να ισχύει την ημέρα έκδοσής της.

      Βρυξέλλες, 28 Ιανουαρίου 2013.

            Για το Συμβούλιο

            Ο Πρόεδρος

         S. COVENEY

      (1)  ΕΕ L 348 της 29.12.2009, σ. 22.

      (2)  ΕΕ L 12 της 19.1.2010, σ. 11.


Avis juridique important

|

31991D0098

91/98/ΕΟΚ: Απόφαση του Συμβουλίου της 21ης Δεκεμβρίου 1990 για την προσωρινή εφαρμογή του εγκεκριμένου πρακτικού που τροποποιεί τη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Ρουμανίας για το εμπόριο κλωστοϋφαντουργικών προϊόντων

Επίσημη Εφημερίδα αριθ. L 053 της 27/02/1991 σ. 0030 - 0030

ΑΠΟΦΑΣΗ ΤΟΥ ΣΥΜΒΟΥΛΙΟΥ της 21ης Δεκεμβρίου 1990 για την προσωρινή εφαρμογή του εγκεκριμένου  πρακτικού που τροποποιεί τη συμφωνία μεταξύ της Ευρωπαϊκής Οικονομικής Κοινότητας και της  Δημοκρατίας της Ρουμανίας για το εμπόριο κλωστοϋφαντουργικών προϊόντων (91/98/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113, την πρόταση της Επιτροπής, Εκτιμώντας: ότι, εν αναμονή της ολοκλήρωσης των αναγκαίων διαδικασιών για τη σύναψή της, η συμφωνία μεταξύ της  Ευρωπαϊκής Οικονομικής Κοινότητας και της Δημοκρατίας της Ρουμανίας για το εμπόριο  κλωστοϋφαντουργικών προϊόντων, η οποία μονογραφήθηκε στις 11 Ιουλίου 1986, εφαρμόζεται προσωρινά  από την 1η Ιανουαρίου 1987, σύμφωνα, καθόσον αφορά την Κοινότητα, με την απόφαση 87/536/ΕΟΚ(1); ότι στην συμφωνία προβλέπεται η δυνατότητα διαβουλεύσεων; ότι η Ρουμανία αποδέχτηκε την προσφορά που έκανε η Κοινότητα να εισαχθούν στη συμφωνία, για το έτος  1991, διατάξεις σχετικά με την επανεισαγωγή κλωστοϋφαντουργικών προϊόντων ύστερα από τελειοποίηση,  μεταποίηση ή επεξεργασία σ 'αυτή τη χώρα, που γίνονται σύμφωνα με την ισχύουσα κοινοτική  νομοθεσία; ότι συμφωνήθηκε ότι το εγκεκριμένο πρακτικό των διαβουλεύσεων που έλαβαν χώρα για το θέμα αυτό θα  εφαρμοστεί προσωρινά, από την 1η Ιανουαρίου 1991, εν αναμονή της ολοκλήρωσης των αναγκαίων διαδικασιών για τη σύναψή του, υπό επιφύλαξη αμοιβαίας προσωρινής  εφαρμογής και από το άλλο συμβαλλόμενο μέρος, ΑΠΟΦΑΣΙΖΕΙ: Άρθρο μόνο Το εγκεκριμένο πρακτικό που τροποποιεί τη συμφωνία μεταξύ της  Ευρωπαϊκής Οικονομικής Κοινότητας και της Δημοκρατίας της Ρουμανίας για το εμπόριο  κλωστοϋφαντουργικών προϊόντων εφαρμόζεται προσωρινά από την 1η Ιανουαρίου 1991, εν αναμονή της  τυπικής σύναψής του, υπό την επιφύλαξη αμοιβαίας προσωρινής εφαρμογής και από το άλλο συμβαλλόμενο  μέρος. Το κείμενο του εγκεκριμένου πρακτικού επισυνάπτεται στην παρούσα απόφαση. Βρυξέλλες, 21 Δεκεμβρίου 1990. Για το ΣυμβούλιοΟ ΠρόεδροςA. RUBERTI (1)ΕΕ αριθ. L 318 της 7. 11. 1987, σ. 1.


title: 2010/392/: Απόφαση της Επιτροπής, της 14ης Ιουλίου 2010 , για την περάτωση της διαδικασίας αντιντάμπινγκ σχετικά με τις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Ινδίας και Μαλαισίας

text:
               15.7.2010

               EL

               Επίσημη Εφημερίδα της Ευρωπαϊκής Ένωσης

               L 180/26

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 14ης Ιουλίου 2010
   για την περάτωση της διαδικασίας αντιντάμπινγκ σχετικά με τις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Ινδίας και Μαλαισίας
   (2010/392/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής ο «βασικός κανονισμός»), και ιδίως το άρθρο 9,
   Κατόπιν διαβουλεύσεων με τη συμβουλευτική επιτροπή,
   Εκτιμώντας τα ακόλουθα:
   A.   Διαδικασία

               (1)

               Στις 30 Ιουνίου 2009 η Ευρωπαϊκή Επιτροπή («η Επιτροπή») έλαβε καταγγελία σχετικά με τους ισχυρισμούς περί ζημιογόνου ντάμπινγκ από εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Ινδίας και Μαλαισίας (οι «ενδιαφερόμενες χώρες»).

               (2)

               Η καταγγελία υποβλήθηκε από το Ευρωπαϊκό Βιομηχανικό Ινστιτούτο Συνδετήρων («EIFI») εξ ονόματος των παραγωγών που αντιπροσωπεύουν μεγάλο μέρος, στη συγκεκριμένη περίπτωση πάνω από το 25 % της συνολικής ενωσιακής παραγωγής, ορισμένων συνδετήρων και μερών αυτών από ανοξείδωτο χάλυβα σύμφωνα με το άρθρο 4 παράγραφος 1 και το άρθρο 5 παράγραφος 4 του βασικού κανονισμού.

               (3)

               Η καταγγελία περιείχε αποδεικτικά εκ πρώτης όψεως στοιχεία ως προς την ύπαρξη επιδοτήσεων και την εξ αυτών προκαλούμενη σημαντική ζημία, τα οποία κρίθηκαν επαρκή για να δικαιολογήσουν την έναρξη διαδικασίας κατά των επιδοτήσεων.

               (4)

               Η Επιτροπή, ύστερα από διαβουλεύσεις με τη συμβουλευτική επιτροπή, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2), κίνησε διαδικασία αντιντάμπινγκ σχετικά με τις εισαγωγές στην Ένωση ορισμένων συνδετήρων και μερών αυτών από ανοξείδωτο χάλυβα καταγωγής των ενδιαφερόμενων χωρών, που επί του παρόντος υπάγονται στους κωδικούς ΣΟ 7318 12 10, 7318 14 10, 7318 15 30, 7318 15 51, 7318 15 61 και 7318 15 70.

               (5)

               Την ίδια ημέρα η Επιτροπή κίνησε διαδικασία κατά των επιδοτήσεων σχετικά με τις εισαγωγές στην Ένωση ορισμένων συνδετήρων και μερών αυτών από ανοξείδωτο χάλυβα καταγωγής των εν λόγω χωρών (3).

               (6)

               Η Επιτροπή έστειλε ερωτηματολόγια στον κλάδο παραγωγής της Ένωσης και σε όλες τις γνωστές ενώσεις παραγωγών στην Ένωση, στους παραγωγούς-εξαγωγείς στις ενδιαφερόμενες χώρες, σε όλες τις ενώσεις παραγωγών-εξαγωγέων, στους εισαγωγείς, σε όλες τις γνωστές ενώσεις εισαγωγέων και στις αρχές των ενδιαφερόμενων χωρών. Οι ενδιαφερόμενοι είχαν την ευκαιρία να υποβάλουν γραπτώς τις απόψεις τους και να ζητήσουν ακρόαση εντός της προθεσμίας που οριζόταν στην ανακοίνωση.

         B.   Απόσυρση της καταγγελίας και περάτωση της διαδικασίας

               (7)

               Με επιστολή της 1ης Απριλίου 2010 στην Επιτροπή το EIFI απέσυρε επισήμως την καταγγελία.

               (8)

               Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης.

               (9)

               Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Ένωσης. Τα ενδιαφερόμενα μέρη ενημερώθηκαν σχετικά και τους παρασχέθηκε η ευκαιρία να διατυπώσουν τις παρατηρήσεις τους. Δεν ελήφθησαν παρατηρήσεις που να υποδεικνύουν ότι η περάτωση αυτή δεν θα ήταν προς το συμφέρον της Ένωσης.

               (10)

               Η Επιτροπή, επομένως καταλήγει, στο συμπέρασμα ότι η διαδικασία αντιντάμπινγκ σχετικά με τις εισαγωγές στην Ένωση ορισμένων συνδετήρων και μερών αυτών από ανοξείδωτο χάλυβα καταγωγής των εν λόγω χωρών πρέπει να περατωθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η διαδικασία αντιντάμπινγκ σχετικά με τις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Ινδίας και Μαλαισίας, που επί του παρόντος υπάγονται στους ΣΟ κωδικούς 7318 12 10, 7318 14 10, 7318 15 30, 7318 15 51, 7318 15 61 και 7318 15 70, περατώνεται με την παρούσα απόφαση.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 14 Ιουλίου 2010.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 343 της 22.12.2009, σ. 51.

      (2)  ΕΕ C 190 της 13.8.2009, σ. 27.

      (3)  ΕΕ C 190 της 13.8.2009, σ. 32.


title: Κοινή θέση 2008/822/ΚΕΠΠΑ του Συμβουλίου, της 27ης Οκτωβρίου 2008 , σχετικά με την προσωρινή υποδοχή ορισμένων Παλαιστινίων σε κράτη μέλη της Ευρωπαϊκής Ένωσης

text:
               29.10.2008

               EL

               Επίσημη Εφημερίδα της Ευρωπαϊκής Ένωσης

               L 285/21

      ΚΟΙΝΉ ΘΈΣΗ 2008/822/ΚΕΠΠΑ ΤΟΥ ΣΥΜΒΟΥΛΊΟΥ

   της 27ης Οκτωβρίου 2008
   σχετικά με την προσωρινή υποδοχή ορισμένων Παλαιστινίων σε κράτη μέλη της Ευρωπαϊκής Ένωσης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 15,
   Εκτιμώντας τα ακόλουθα:

               (1)

               Στις 30 Οκτωβρίου 2007, το Συμβούλιο υιοθέτησε την κοινή θέση 2007/705/ΚΕΠΠΑ σχετικά με την προσωρινή υποδοχή ορισμένων Παλαιστινίων σε κράτη μέλη της Ευρωπαϊκής Ένωσης (1), η οποία προβλέπει την παράταση της ισχύος των εθνικών τους αδειών εισόδου και παραμονής στο έδαφος των κρατών μελών που αναφέρονται στην κοινή θέση 2002/400/ΚΕΠΠΑ (2), για περαιτέρω περίοδο 12 μηνών.

               (2)

               Βάσει της αξιολόγησης της εφαρμογής της κοινής θέσης 2002/400/ΚΕΠΠΑ, το Συμβούλιο θεωρεί σκόπιμη την παράταση της ισχύος των εν λόγω αδειών, για περαιτέρω περίοδο 12 μηνών,

         ΥΙΟΘΕΤΕΙ ΤΗΝ ΠΑΡΟΥΣΑ ΚΟΙΝΗ ΘΕΣΗ:
   Άρθρο 1
   Τα κράτη μέλη που αναφέρονται στο άρθρο 2 της κοινής θέσης 2002/400/ΚΕΠΠΑ παρατείνουν την ισχύ των εθνικών αδειών εισόδου και παραμονής που χορηγούνται σύμφωνα με το άρθρο 3 της ανωτέρω κοινής θέσης, για περαιτέρω περίοδο 12 μηνών.
   Άρθρο 2
   Το Συμβούλιο αξιολογεί την εφαρμογή της κοινής θέσης 2002/400/ΚΕΠΠΑ εντός έξι μηνών από την υιοθέτηση της παρούσας κοινής θέσης.
   Άρθρο 3
   Η παρούσα κοινή θέση παράγει αποτελέσματα από την ημέρα της υιοθέτησής της.
   Άρθρο 4
   Η παρούσα κοινή θέση δημοσιεύεται στην Επίσημη Εφημερίδα της Ευρωπαϊκής Ένωσης.

      Λουξεμβούργο, 27 Οκτωβρίου 2008.

            Για το Συμβούλιο

            Ο Πρόεδρος

         M. BARNIER

      (1)  ΕΕ L 285 της 31.10.2007, σ. 54.

      (2)  ΕΕ L 138 της 28.5.2002, σ. 33.